شێرزاد شێخانی : بۆ یەكێتی و گۆڕان ـ بەسە ئەو هەمو ئیهانەیەی پارتی . – WTARIKURD\nلەوەتەی بەشێك لەسەركردەكانی یەكێتی دەستەمۆی پارتی بون و بەشداری كودەتایەكەی 30 حوزەیرانیان كرد ، پارتی روژ لەدوای روژ كاری بۆ سەپاندنی حوكمی دیكتاتۆریانەی خۆی كردوە بەسەر هەرێمەكەماندا .. لەوساوە ئیدی پارتی هیچ هێزو حزبێكی ئەم كوردستانەی بەپیاو نەزانیوەو بەكەیفی خۆی سیاسەتی كردوەو كەسیش نەیوێراوە لەبەرامبەریدا فززەیەك بكات . هەڵبەت چەندین هۆكار هەن بۆ ئەو دەستەمۆ بونەی یەكێتی ، لەسەرویانەوە نەخۆشكەوتنی مام جەلال و دوركەوتنەی لەگۆڕەپانی سیاسی و ، تەشەنەكردنی ململانێی باڵەكانی ناو یەكێتی ، لەمانەش گرنگتر سەركەوتنی پارتی لەكڕینی ویژدانی هەندێ لەئەندامانی مەكتەبی سیاسی و سەركردایەتی یەكێتی بەپرۆژەی ئابوری و بەتۆماری فیدیۆیی لەسەر هەندێكیان . بەمەش پارتی توانی یەكێتی لەزۆربەی هەڵوێستە سیاسییەكانی بكاتە شەریك ، بەتایبەتیش سیاسەتەكانی بۆ چەسپاندنی دەسەڵاتە دیكتاتۆرییەكەی .. كودەتای 30 حوزەیران ئیرادەی سەربەخۆی یەكێتی لەباربرد ، چونكە ئەمكارە رێك كودەتایەك بو پێچەوانەی هەمو یاساو ڕێساكان ، هەوڵێكیش بو بۆ بەدیكتاتۆریكردنی دەسەڵات لە هەرێمدا .\nلەدوای ئیمزاكردنی رێكەوتنەكەی یەكێتی وگۆران لە 17/5 ئیدی وەكو كاك نەوشیروان ئاماژەی پێدا تەرازوی هێزەكان گۆرانیان بەسەرداهات . هێشتا ئەم گۆڕانكاریە بەتەواوی جێگیر نەبوە ، بەڵام سیماكانی دەركەوتون لەو وەفدە هاوبەشانەی سەردانی لایەنەكان ئەكەن و لەدامەزراندنی لێژنەی هاوبەش و یەكخستنی فراكسیۆنەكان ، ئەمانە بەگشتی ئاماژەن بۆ گۆرانكارییەكی گەورە لە هاوكێشەی سیاسیدا و لەئاییندەیەكی نزیكدا ئەم هەنگاوانە ئەبنە ئەمری واقیع ، ئەمەشە تۆقی پارتی بردوەو شێت و هاری كردوە بەشێویەك ئێستا بەرپێی خۆیشی نابینێت ، رۆژ لەدوای رۆژ هەڵوێستی ناشرینی سیاسی ئەنوێنی و بەئاشكرا شێتبونی خۆی ئەسەلمێنێت .. دوایین هەڵوێستیشی لەسەر رەتكردنەوەی كۆبونەوە بو لەگەڵ وەفدی هاوبەشی یەكێتی و گۆڕان .\nدڵشاد شەهاب ئەندامی سەركردایەتی پارتی بەروخساریەوە دیاربو كەوا حزبەكەی بەجوڵەكانی یەكێتی و گۆڕان و ناردنی وەفدەكەیان بۆ بەغدا زۆر تێكچوە ، بەدڵشكاویەوە نەوەك بەدڵشادیەوە وتی : بابچن لەگەڵ عەبادی و مالیكی كۆ ببنەوە . ئەمەش نیشانەی بێزاری و بێ ئومێدیانە .\nهیچكات گۆمانم لەوەدا نەبوە كەوا بەشێكی زۆری ئەو كێشەو قەیرانانەی ئێِستا بەرۆكی میللەتەكەمانی گرتوە ، بەرپرسیاریەتیەكەی ئەكەوێتە ئەستۆی یەكێتییەوە . پێموایە هەندێ لەسەركردەكانی یەكێتی بەتەحدیدیش ئەوانەی خۆیان و شەڕەف و خەباتی رابردویان فرۆشتۆتە پارتیەوە ، ئەمانە بونە هۆی ئەوەی پارتی ببێتە كەڵەگا بەسەر میللەت و هێزە سیاسیەكانەوە . ئەگەر ئەمانە هەر لەسەرەتاوە دژی خواستەكانی پارتی بوەستنایەو رێگرییان لەكارە نایاساییەكانی بكردایە ئێستا وەزعەكە بەم رۆژە نەئەگەیشت . كودەتای 30 حوزەیران و شەرعیەتەدان بەسەرۆكێكی ماوەبەسەرچوی ناشەرعی پارتی بەهێز كرد ، بێدەنگی سەركردایەتی یەكێتی لەو هەمو گەندەڵیەی حكومەت وایكرد پارتی سامانی میللەت بدزێت و بەكەیفی خۆی تەخشانو پەخشانی بكات .. بێدەنگی یەكێتی وەكو هێزی دوەم لەپێشێلكاریە یاساییەكان وایكرد پارتی حیساب بۆ هیچ كەسێك نەكات، ئێستاش كە باڵە خۆفرۆشەكەی پارتی لەناو یەكێتیدا شكستیان هێناو بەرەو كۆتایی ئەڕۆن و سەركردایەكیەتی یەكگرتوی دور لەباڵباڵێن هاتۆتە پێش ، هێزی جەماوەری گۆڕان خراوەتە پاڵا هێزی لەبن نەهاتوی یەكێتیەوە ، كاتی ئەوە هاتوە سەركردایەتی هاوبەش بەپارتی بڵێن ئیتر بەسە لێرە بوەستە .\nمن تێناگەم بۆچی یەكێتی و گۆڕان ئەگەر بیانەوێ وەفد بنێرنە بەغدا ئەبێ بچنە بەردەرگای فەلاح مستەفاوە بۆ ئەوەی پسولەی رێگەدانیان بۆ بكات ؟ . بۆچی بیانەوێ فراكسیۆنەكانیان یەكبخەن ، بچنە بەردەستی ئومێد خۆشناو و جەعفەر ئیمینكی بۆ ئەوەی مۆری موافەقەتیان بۆ لێبدەن ؟ . بۆچی رەشنوسی رێكەوتنی سیاسی ببەنە لای فازل میرانی و مەحمود ئەحمەد بۆ ئەوەی تەسدیقی بكەن .. ئەم دەمدرێژیی و دەستدرێژییانەی پارتی هەموی لەزوعفی یەكێتی و حزبەكانی تر بوە ، ئەمرۆ كە بەرەیەكی فراوانی دژ بەپارتی هاتۆتە ئاراوە ، هەقوایە یەكێتی و گۆڕان روبەروی ئەو كەڵەگایەتی و سیاسەت و هەڵوێستە نانیشتمانی و خیانەتكارانەی پارتی ببنەوە نەوەك سواڵی هەڵویستێكی نیشمانی و كوردانەی لێبكەن .. پارتی كە نایەوێت لەگەڵ یەكێتی و گۆران دابنیشێت و هیچ حسابێك بۆ بەرژەوەندی میللەتەكەشی ناكات ، بۆچی یەكێتی و گۆڕان خۆیان كردوە بەمامەخەمەو دەرگای پارتی بەرنادەن ؟ . پارتی حزبێكی دیكتاتۆرو خائین بەمیللەتەو چاوی بەهیچ حزبێك هەڵنایەت ، ئیدی هیچ پێویست ناكات حیسابی مێشولەیەكیشی بۆ بكرێت ، چۆن ئەوان ئەڵێن با یەكێتی و گۆڕان چییان لەدەست دێت بابیكەن ، با یەكێتی و گۆڕانیش لەمەولا هیچ حیسابێك بۆ ئەو حزبە نەكەن كە دەیان ساڵە نوقمی خیانەتی نیشتمانی و نەتەوەیی بوە ، ئەو هەڵەیەش نەكەن جارێكیتر دەست بخەنە ناو دەستی حزبێك كە قوتی خەڵك زەوت ئەكەن و كوردستان وێران ئەكەن .\nیەكێتی و گۆڕان بەپێی رێكەوتنە سیاسییەكەیان كۆمەڵێك ئیلتزاماتیان خستۆتە سەر خۆیانەوە لەچارەسەركردنی كێشەو قەیرانەكانی میللەت ، ئەبێ كار بۆ جێبەجێكردنی ئەو ئیلتزاماتانە بكەن و ئەوەندە بەدوای حزبێك نەكەون كە بەهیچ شێوەیەك نایەتە ژێر بارو سورە لەسەر ئەزیەتدانی میللەت .. كاتێك پارتی هەمو كوردستان بەخاك و میللەتەكەیەوە ئەكاتە قوربانی كورسییەكی سەرۆكەكەی ، هەقوایە یەكێتی و گۆڕان دەستی لێبشۆن و بكەونە سەر رێكخستنەوەی ناوچەكانی ژێردەسەڵاتی خۆیان و لەئاستی ئەو متمانەیەدا بن كە دەنگدەرەكانیان پێیان داوە .


سەبارەت بە دەستکاریکردنی مووچەی فەرمانبەران روونکردنەوە دەدرێت - پرس میدیا\nHome سڵایدشۆو عێراق هەواڵ سەبارەت بە دەستکاریکردنی مووچەی فەرمانبەران روونکردنەوە دەدرێت\nسەبارەت بە دەستکاریکردنی مووچەی فەرمانبەران روونکردنەوە دەدرێت\nپرس میدیا 4/20/2020 10:57:00 ص سڵایدشۆو, عێراق, هەواڵ,\nسەرۆکی لیژنەی دارایی لە پەرلەمانی عێراق رایگەیاند، "بەهیچ شێوەیەک رێگەنادەن حکومەت دەستکاری مووچەی فەرمانبەران بکات".\nهەیسەم جبووری سەرۆکی لیژنەی دارایی لە پەرلەمانی عێراق ئەمڕۆ دووشەممە ٢٠ی نیسانی ٢٠٢٠ لە راگەیەنراوێکدا رایگەیاند، "دەنگۆی پێشنیارکردنی کەمکردنەوەی مووچەی فەرمانبەران راست نییە و بەهیچ شێوەیەک دەستکاری ناکرێت".\nئاماژەی بەوەشکرد، "بەداخەوە کەسانێک هەیە هەواڵەکان بە راستی ناگوازنەوە، ئەوەی پێشکەشی پەرلەمانکراوە بۆ کەمکردنەوەی قەیرانی دارایی و چاکسازییە، نەک کەمکردنەوەی مووچە و دەستکاریکردنی".\nئەمەش دوای ئەوەدێت بەهۆی دابەزینی نرخی نەوت لەم دواییانەدا بەهۆی بڵاوبوونەوەی ڤایرۆسی کۆرۆنا، دەنگۆی ئەوە بڵاوبووەوە حکومەتی عێراق بەهۆی دروستبوونی قەیرانەوە دەستکاری مووچەی فەرمانەران دەکات و کەمی دەکاتەوە.\nBy پرس میدیا at 4/20/2020 10:57:00 ص


بەهەشت | نوێژ كۆڵەكەی دینە\nمیوانی سەرهێڵ: ٧٩\nمیوانی ئەمڕۆ: ١٩٩٤\nمیوانی هەفتە: ١٩٩٤\nكۆی گشتی سەردان لە بەرواری ٢٠١٠/١٥/٥: ١٥٣٩٥١٢٨\nنووسەر: زینب حاجی محمود\nبەرواری بڵاوکردنەوە: ٢٠١١/١١/٢٢\nإِنَّ الحَمْدَ للهِ نَحْمَدُهُ وَنَسْتَعِيْنُهُ وَنَسْتَغْفِرُهُ وَنَعُوْذً بِاللهِ مِن شُرُوْڕ أَنْفُسِنَا وَمِنْ سَيِّئَاتِ أَعْمَالِنَا مَنْ يَهْدِهِ اللهُ فَلا مُضِلَّ لَهُ وَمَنْ يُضْلِلْ فَلا هَادِيَ لَهُ، وَأَشْهَدُ أَنْ لا إِلَهَ إِلاَّ اللهُ وَحْدَهُ لا شَڕيْكَ لَهُ، وَأَشْهَدُ أَنَّ مُحَمَّداً عَبْدُهُ وَرَسُوْلُهُ، أَمَّا بَعْدُ..\nسەرەتا: وام بە باش زانی بابەتێكی لەم جۆرە بنووسم و پێشكەشی بكەم بە هەموو ئەو كەسانەی كە تا ئێستا گرنگی بە نوێژەكانیان نادەن، وە هیوادارم لەم بابەتەمدا بتوانم سوودێك بگەیەنم بە خوێنەری بەڕێز:\nپێم خۆشە بەم ووتە پیرۆزەی (رَبُّ العالـمین) دەست پێبكەم كە دەفەرموێت: [ وَمَا خَلَقْتُ الْجِنَّ وَالإِنسَ إِلاَّ لِيَعْبُدُونِ] الذاريات\nواتە: من جنۆكە و ئادەمیزادم درووست نەكردووە تەنها بۆ ئەوە نەبێت كە بەندایەتی من بكەن.\nلێرەدا ئەم پرسیارە دێتە پێشەوە و پێت دەڵێم: بۆچی تا ئێستا بیرت لەوە نەكردووەتەوە نوێژەكانت بە شێوەیەك بێت كە ڕەزامەندی خوای گەورەی لەسەر بێت؟؟؟\nخۆ تۆ هەتاهەتایە لە ژیاندا نامێنی و ڕۆژێك دێت مردن یەخەت بگرێت!\nئەوەش باش بزانە كە مردن بە دەوڵەمەندی و فەقیری نییە! وە بەج وانی و ناشرینی نییە! وە بە زیرەكی و تەمەڵی نییە! وە بە پیری و گەنجی نییە! وە بە گەورە و بچووكی نییە ! چەندەها كەس هەبوون لە تەمەنی من و تۆش بچوكتر بوون كە چی ئیستا مردوون، هەریەكێك لە ئێمە ڕۆژی مردنی دیاری كراوە، باشە قەت بیرت لەوە نەكردووەتەوە و بڵێ‌ی: خۆ هەردەبێت ڕۆژێك بێت منیش بمرم بۆ چی تەمەنی ئاڵتونیم بە فیڕۆ بچێ ؟\nوە ئەم پرسیارەش لە خۆت بكە و بڵێ: باشە بۆچی شەیتان گاڵتەم پێ‌بكات؟ لە كاتێكدا كە خوای گەورە لە قورئانی پیرۆزدا ئاگادارمانی كردووەتەوە و فەرموویەتی\n: [ وَلا يَصُدَّنَّكُمْ الشَّيْطَانُ إِنَّهُ لَكُمْ عَدُوٌّ مُبِينٌ] (الزخرف)\nواتە: با شەیتان ڕێتان پێنەگرێت و لە ڕێی ڕاست لاتان نەدات چونكە بێگومان ئەو دوژمنێكی ئاشكراتانە.\nبەڕاستی مردن حەقە و ئەو حەقەش هەموو كەسێك دەبێت بیچێژێت، ئیتر ئەمڕۆ بێت یان\nسبەی وەك خوای گەورە لە قورئانی پیرۆزدا دەفەرموێ: [ كُلُّ نَفْسٍ ذَائِقَةُ الْمَوْتِ] (آل عمران) واتە: هەموو نەفسێك دەبێت مردن بچێژێت، كە تۆش مردیت ئەوا ناتوانی بۆ یەك چركەش بێت بگەڕێیتەوە و تەوبە بكەی، هەروەها لە دوای مردن دەرگای تەوبە دادەخرێ و تەوبە لە كەس وەرناگیرێ، بۆیە تادرەنگ نەبووە تەوبە بكە و نوێژەكانت بە ڕێكی ئەنجام بدە.\nپێغەمبەری پێشەوامان (صلى الله عليه وسلم) دەفەرموێ: ((رَأْسُ الأَمْڕ الإِسْلاَمُ وَعَمُودُهُ الصَّلاَةُ...)) صحيح سنن الترمذي رقم: (2616)..\nواتە: سەری هەموو شتێك ئیسلامە، وە بڕبڕەی پشتی ئیسلامیش نوێژ كردنە ـ بە واتایەكی تر: (نوێژ كۆڵەكەی دینی ئیسلامە).\nوە هەروەها دەفەرموێت:((أَوَّلُ مَا يُحَاسَبُ بِهِ الْعَبْدُ يَوْمَ الْقِيَامَةِ الصَلاَةُ فَإِنْ صَلُحَتْ صَلَحَ لَهُ سَائِرُ عَمَلِهِ، وَإِنْ فَسَدَتْ فَسَدَ سَائِرُ عَمَلِهِ)) (سلسلة الأحاديث الصحيحة رقم: (1358)).\nواتە: یەكەمین كردەوە كە لە ڕۆژی دوایدا بەندەی لەسەر موحاسەبە دەكرێت نوێژە، ئەگەر نوێژەكەی ڕێك و چاك و تەواو بوو ئەوا سەرجەم كردەوەكانی تریشی چاك و تەواو دەبێت، وە ئەگەر خراپ بوو ئەوا سەرجەم كردەوەكانی تریشی تەواو نابێت.\nسوێند بە خوا نوێژ كردن دڵ و دەروونت ئاسوودە دەكات، بۆیە تكات لێدەكەم و ئامۆژگاریم ئەوەیە تادرەنگ نەبووە دەست بكە بە نوێژ كردن و قیامەتی خۆت مەفەوتێنە بۆ دونیایەك كە وەك پارچە بەفرێك وایە كە لە ناو دەستتدا بێ و هەردەبێ بتوێتەوە و ببێت بە ئاو و نەمێنێ، بەڵام ئەو بەهەشتەی كە خوای گەورە ئامادەی كردووە بۆ موسڵمانانی لە خوا ترسی ئیمان جێگیر پانایەكەی بە قەد هەموو زەوی و ئاسمانەكانە و خۆشییەكەی هەرنابڕێتەوە.\nهەروەها ئەوەش بزانە كە بێباوەڕان (ئەو كەسانەی كە تا ئێستا باوەڕیان بە مردن و نوێژكردن و باڵاپۆشی و تەوبە كردن نییە) لە قەبردا فریشتەێكیان بۆ دانراوە سزادەری بێت كە ئەمە سیفەتەكانیەتی (كوێرە و كەڕە) ! بۆ ئەوەی هەرچەنێ لەو بێباوەڕە بدات و ئازاری بدات نە گوێ‌ی لە هاوار و قیژەی بێت تا بەزەیی پێیدا بێتەوە و نەبیشی بینێ تا وازی لێ بێنێ.\nخۆ ئەگەر باوەڕی هێنابێ و نوێژی بە ڕێكی كردبێ و خۆی پاراستبێ لە كارە خراپ و پڕوپوچەكانی ئەم دونیا بڕاوەیە ئەوا ئەم كردەوە چاكانە دەبنە ڕێگر لەو سزا سەختەی قەبر و قیامەت و دەبنە هۆی سەركەوتنی لەو ڕۆژەی كە نە باوك و نە دایكیش بە هانای ڕۆڵەیانەوە ناچن لەو ڕۆژەی كە خوای پەروەردگار لە قورئاندا بەم جۆرە بۆی باس كردوین: [ يَا أَيُّهَا النَّاسُ اتَّقُوا رَبَّكُمْ إِنَّ زَلْزَلَةَ السَّاعَةِ شَيْءٌ عَظِيمٌ (1) يَوْمَ تَرَوْنَهَا تَذْهَلُ كُلُّ مُرْضِعَةٍ عَمَّا أَرْضَعَتْ وَتَضَعُ كُلُّ ذَاتِ حَمْلٍ حَمْلَهَا وَتَرَى النَّاسَ سُكَارَى وَمَا هُمْ بِسُكَارَى وَلَكِنَّ عَذَابَ اللَّهِ شَدِيدٌ] (الـحج).\nواتە: ئەی خەڵكینە لە خوای پەروەردگارتان بترسن چونكە بەڕاستی كارەساتی بوومەلەرزەی قیامەت شتێكی زۆر گەورەیە* ڕۆژێك دەیبینن هەموو شیردەرێك بێ‌ئاگایە لەوەی كە شیری پێ‌دەدات، وە هەموو خاوەن حەملێكیش حەملەكەی دادەنێت و خەڵكیش دەبینیت سەرخۆشن و لە ڕاستیشدا سەرخۆش نین بەڵام سزای خوا تووند و سەختە.\nهەروەها خوای گەورە فەرموویەتی: [ يَوْمَ تَكُونُ السَّمَاءُ كَالْمُهْلِ (8) وَتَكُونُ الْجِبَالُ كَالْعِهْنِ (9) وَلا يَسْأَلُ حَمِيمٌ حَمِيماً (10) يُبَصَّرُونَهُمْ يَوَدُّ الْمُجْرِمُ لَوْ يَفْتَدِي مِنْ عَذَابِ يَوْمِئِذٍ بِبَنِيهِ (11) وَصَاحِبَتِهِ وَأَخِيهِ (12) وَفَصِيلَتِهِ الَّتِي تُؤْويهِ (13) وَمَنْ فِي الأَرْضِ جَمِيعاً ثُمَّ يُنجِيهِ (14) كَلاَّ إِنَّهَا لَظَى (15) نَزَّاعَةً لِلشَّوَى (16) تَدْعُوا مَنْ أَدْبَرَ وَتَوَلَّى (17) وَجَمَعَ فَأَوْعَى (18) إِنَّ الإِنسَانَ خُلِقَ هَلُوعاً (19) إِذَا مَسَّهُ الشَّرُّ جَزُوعاً (20) وَإِذَا مَسَّهُ الْخَيْرُ مَنُوعاً (21) إِلاَّ الْمُصَلِّينَ (22) الَّذِينَ هُمْ عَلَى صَلاتِهِمْ دَائِمُونَ (23) وَالَّذِينَ فِي أَمْوَالِهِمْ حَقٌّ مَعْلُومٌ (24) لِلسَّائِلِ وَالْمَحْرُومِ (25) وَالَّذِينَ يُصَدِّقُونَ بِيَوْمِ الدِّينِ (26) وَالَّذِينَ هُمْ مِنْ عَذَابِ رَبِّهِمْ مُشْفِقُونَ (27) إِنَّ عَذَابَ رَبِّهِمْ غَيْرُ مَأْمُونٍ (28) وَالَّذِينَ هُمْ لِفُرُوجِهِمْ حَافِظُونَ (29) إِلاَّ عَلَى أَزْوَاجِهِمْ أَوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ (30) فَمَنْ ابْتَغَى وَرَاءَ ذَلِكَ فَأُوْلَئِكَ هُمْ الْعَادُونَ (31) وَالَّذِينَ هُمْ لأَمَانَاتِهِمْ وَعَهْدِهِمْ رَاعُونَ (32) وَالَّذِينَ هُمْ بِشَهَادَاتِهِمْ قَائِمُونَ (33) وَالَّذِينَ هُمْ عَلَى صَلاتِهِمْ يُحَافِظُونَ (34) أُوْلَئِكَ فِي جَنَّاتٍ مُكْرَمُونَ] (الـمعارج).\nواتە: ڕۆژی قیامەت ئەو ڕۆژەیە كە ئاسمان وەكو مس ڕۆنی تواوەی لێدێت * وە شاخەكان وەكو خووری شیكراوەی لێدێت * وە هیچ دۆستێك لە دۆستەكانی خۆی ناپرسێتەوە و بایەخیان پێ‌نادات (واتە: كەس لە كەس ناپرسێتەوە ئەگەر چی دۆست و خۆشەویستیشی بێت) * لە كاتێكدا كە دەشیانبینن، تاوانبار خۆزگە دەخوازێت بەوەی كەوا كوڕەكانی بكات بە فیدای سزای ئەو ڕۆژە * هەروەها خێزانەكەی و براكەشی * هەروەها ئەو بنەماڵە و عەشیرەتەش كە دەیگرنە خۆیان * هەروەها هەموو ئەو كەسانەش كە لە زەویدان بەس بۆ ئەوەی ڕزگاری ببێت * نەخێر، ئەوە ئاگرێكی بڵێسەدارە * پێستی روومەت و سەر و لەشی دائەماڵێت * وە ئەو ئاگرە بانگی ئەو كەسانە دەكات كەوا لە دونیادا پشتی كردووە لە حەق و لاڕێ‌بووە * وە پارەی كۆكردووەتەوە و هەڵیگرتووە و لە پێناوی خوادا لێی نەبەخشیوە * بەڕاستی مرۆڤــ وا دروست كراوە كە سوورە لەسەر دونیا و خۆشیەكانی ـ بە شێوەیەك كە * ئەگەر زیانێكی پێ‌بگات زۆر بێزار و بێ‌تاقەت دەبێت *وە ئەگەر خێرێكیشی تووش ببێت دەیگرێتەوە و لێی نابەخشێت * تەنها ئەو كەسانە نەبێت كە نوێژگەرن * ئەوانەی كەوا هەمیشە بەردەوامن لەسەر ئەنجامدانی نوێژەكانیان * وە ئەوانەی كەوا لە نێو پارە و ماڵیاندا مافێكی دیاریكراوی زانراو هەیە * بۆ ئەو كەسانەی كە داوادەكەن و ئەوانەش كە بێ‌بەشن و داواناكەن * وە ئەوانەی كەوا باوەڕیان بە ڕۆژی دوایی هەیە و بە ڕاستی دەزانن * وە ئەوانەی كەوا لە سزای پەروەردگاریان دەترسن * بەڕاستی سزای پەروەردگاریان نابێت كەس خۆیی لـێ بێباك بكات بەڵكو دەبێت هەموو كەسێك لێی بترسێت * وە ئەوانەی كەوا پارێزگاری دەكەن لە عەورەتیان * ئیللا لە خێزان و كەنیزەكەكانیان نەبێت ئەوا لەمەدا گلەییان لەسەر نییە * وە هەركەسێك لە جگە لەوەدا بەكاری بێنێت ئەوا سنووری خوای بەزاندووە * وە ئەوانەی كەوا ئاگایان لە ئەمانەت و بەڵێنەكانیانە خیانەتی تێدا ناكەن * وە ئەوانەی كەوا كە هەڵدەسن بە بەجێهێنان و دەربڕینی شایەتیدان لە كاتی پێویستدا *وە ئەوانەی كەوا پارێزگاری دەكەن لە نوێژەكانیان و بە ڕێكوپێكترین شێوە ئەنجامیان دەدەن بێ كەمتەرخەمی * ئا ئەوانە لە نێو باخەكانی بەهەشتدا ڕێزیان لـێ‌دەگیرێت *.\nئەمە پاداشت و دەرئەنجامی كەسانی نوێژگەرە ئەو نوێژگەرانەی كەوا هەمیشە بەردەوامن لەسەر نوێژكردن و پارێزگاری دەكەن لەسەری و كەمتەرخەمی تێدا ناكەن و هەرگیز نوێژیان لـێ نافەوتێت.\nوە با پێكەوە ئاوڕێك بدەینەوە بە لای كەسانی كەمتەرخەم لە نوێژەكانیاندا و هەروەها ئەوانەش كە نوێژ ناكەن و دەیفەوتێنن بۆ ئەوەی بزانین چ پاداشت و دەرئەنجامێكیان هەیە:\nپاداشتی ئەو كەسانەی كەوا كەمتەرخەمن لە نوێژەكانیاندا: خوای گەورە فەرموویەتی: [فَوَيْلٌ لِلْمُصَلِّينَ (4) الَّذِينَ هُمْ عَنْ صَلاتِهِمْ سَاهُونَ] (الـماعون).\nواتە: تیاچوون و سزا بۆ ئەو نوێژگەرانەی كەوا كەمتەرخەمی دەكەن لە نوێژەكانیاندا و بایەخی پێ‌نادەن و لە كاتی دیاری كراویدا دوای دەخەن.\nوە خوای گەورە زەمی مونافیق و دووڕووكان دەكات و باسی یەكێك لە سیفەتەكانیان دەكات كەوا تەمبەڵی دەكەن لە نوێژكردندا هەروەك فەرموویەتی: [ وَإِذَا قَامُوا إِلَى الصَّلاةِ قَامُوا كُسَالَى] (النساء).\nواتە: مونافیقەكان كاتێك هەڵئەسەن بۆ نوێژكردن بە تەمبەڵیەوە هەڵئەسن.\nجا ئەگەر ئەمە حاڵی كەسانی نوێژگەری كەمتەرخەم و تەمبەڵ بێت (واتە نوێژدەكەن بەڵام كەمتەرخەمی و تەمبەڵی تێدا دەكەن) كە سیفەتی مونافیقەكانە و تووشی سزا و تیاچوونیان بكات!!!كەواتە دەبێت حاڵی كەسانی نوێژنەكەر چۆن بێت ئەوانەی كە هەر نوێژ ناكەن و وازیان لـێ‌هێناوە ؟\nسزا و پاداشتی ئەو كەسانەی كەوا هەر نوێژ ناكەن و وازیان لـێ‌هێناوە: [ كُلُّ نَفْسٍ بِمَا كَسَبَتْ رَهِينَةٌ (38) إِلاَّ أَصْحَابَ الْيَمِينِ (39) فِي جَنَّاتٍ يَتَسَاءَلُونَ (40) عَنْ الْمُجْرِمِينَ (41) مَا سَلَكَكُمْ فِي سَقَرَ (42) قَالُوا لَمْ نَكُ مِنَ الْمُصَلِّينَ] (الـمدثر).\nواتە: هەموو كەسێك لە ڕۆژی قیامەتدا گیروەردەی كردەوەكانیەتی * ئیللا ئەو كەسانە نەبێت كەوا نامەی كردەوە و كتێبەكانیان دەدرێتە دەستی ڕاستیان * ئەوانە لە نێو باخەكانی بەهەشتەوە پرسیار دەكەن * لە تاوانبارەكان *: چـی ئێوەی بردە نێو دۆزەخەوە ؟ * ئەوانیش دەڵێن: ئێمە لەو كەسانە نەبووین كە نوێژیان دەكرد *.\nئایا دەزانێت ئەگەر كەسێك نوێژ نەكات لەگەڵا كێدا حەشر دەكرێت ؟\nوەڵامی ئەم پرسیارەمان لەم فەرموودەیەی خوارەوە دەست دەكەوێت:\nعَنْ عَبْدِ اللَّهِ بْنِ عَمْرٍو (رضي الله عنهما) عَنِ النَّبِيِّ (صلى الله عليه وسلم) أَنَّهُ ذَكَرَ الصَّلاَةَ يَوْماً فَقَالَ: ((مَنْ حَافَظَ عَلَيْهَا كَانَتْ لَهُ نُوراً وَبُرْهَاناً وَنَجَاةً يَوْمَ الْقِيَامَةِ، وَمَنْ لَمْ يُحَافِظْ عَلَيْهَا لَمْ يَكُنْ لَهُ نُورٌ وَلاَ بُرْهَانٌ وَلاَ نَجَاةٌ، وَكَانَ يَوْمَ الْقِيَامَةِ مَعَ قَارُونَ وَفِرْعَوْنَ وَهَامَانَ وَأُبَيِّ بْنِ خَلَفٍ)) (مُسنَد الإمام أحمد رقم: (6733)).\nواتە: ڕۆژێكیان پێغەمبەر (صلى الله عليه وسلم) باسی نوێژی كرد و فەرمووی: هەركەسێك پارێزگاری بكات لەسەری ئەوا نوێژكردنەكەی دەبێتە مایەی ڕووناكی و بەڵگە و ڕزگاربوونی لە ڕۆژی قیامەتدا، وە هەركەسێكیش پارێزگاری نەكات لەسەری ئەوا ڕووناكی و بەڵگە و ڕزگاربوونی نییە، وە لە ڕۆژی قیامەتدا لەگەڵ (قَارُون وَفِرْعَوْن وَهَامَان وَأُبَيِّ بْنِ خَلَف)دا حەشر دەكرێت.\n(ابن القیم) فەرموویەتی: (وفيه نكتة بديعة وهو أن تارك المحافظة على الصلاة إما أن يشغله ماله أو ملكه أو رياسته أو تجارته، فمن شغله عنها ماله فهو مع قارون، ومن شغله عنها ملكه فهو مع فرعون، ومن شغله عنها رياسة ووزارة فهو مع هامان، ومن شغله عنها تجارته فهو مع أبي بن خلف) [الصلاة وحكم تاركها ص: (63 ـ 64)] .\nواتە: ئەم فەرموودەیە وانەیەكی كەم وێنەی تێدایە ئەویش ئەوەیە: ئەو كەسەی كە وازدێنێت لە پارێزگاری كردن لەسەر نوێژ یان ئەوەیە پارە و ماڵەكەی سەرقاڵی دەكات بۆ ئەوەی نوێژ نەكات یان موڵك یان دەسەڵات یان كەسابەت و بازارگانی، جا هەركەسێك پارە و ماڵەكەی سەرقاڵی بكات بۆ نەكردنی نوێژ ئەوا لەگەڵ (قارون)دا حەشر دەكرێت، وە هەركەسێك موڵكەكەی سەرقاڵی بكات بۆ نەكردنی نوێژ ئەوا لەگەڵ (فرعون)دا حەشر دەكرێت، وە هەركەسێك دەسەڵات و وزارەتەكەی سەرقاڵی بكات بۆ نەكردنی نوێژ ئەوا لەگەڵ (هامان)دا حەشر دەكرێت، وە هەركەسێك كەسابەت و تیجارەتەكەی سەرقاڵی بكات بۆ نەكردنی نوێژ ئەوا لەگەڵ (أبی بن خلف)دا حەشر دەكرێت.\nوە خوای گەورە فەرموویەتی: [ فَخَلَفَ مِنْ بَعْدِهِمْ خَلْفٌ أَضَاعُوا الصَّلاةَ وَاتَّبَعُوا الشَّهَوَاتِ فَسَوْفَ يَلْقَوْنَ غَيّاً (59) إِلاَّ مَنْ تَابَ وَآمَنَ وَعَمِلَ صَالِحاً فَأُوْلَئِكَ يَدْخُلُونَ الْجَنَّةَ وَلا يُظْلَمُونَ شَيْئاً] (مريم).\nواتە: لە پاش پێغەمبەران و شوێنكەوتوە ڕاستەقینەكانیان كەسانێك هاتن بەرەو دوا ڕۆیشتن و خۆیان دواخست لە ڕێبازی ئەوان بەوەی كەوا نوێژیان فەوتاند و نەیاندەكرد و شوێنی ئارەزووەكانیان كەوتن ئەوانە لەداهاتوودا تووشی زەرەر و سزای سەخت دەبنەوە* ئیللا ئەوانەیان نەبێت كە تەوبە دەكەن و ئیمان و باوەڕ دێنن و كردەوەی چاكە دەكەن ئا ئەمانە دەچنە نێو بەهەشتەوە و هیچ ستەمیان لـێ‌ناكرێت.\nكەواتە خوێنەری بەڕێز هەندێك بیربكەرەوە لەوەی كە ئێمەی ئادەمیزاد بۆچی دروست كراوین ؟ هەندێك بیربكەرەوە لە مردن، هەندێك بیربكەرەوە لە سەرئەنجامی تاوان كردن، هەندێك بیربكەرەوە لەو ڕۆژەی كە خۆت بە تاق و تەنها لە گۆڕدای نە دایك نە باوك نە برا نە خوشك نە پارە نە قەسر و سەیارە نە شەهادەی بەرز، هیچ بە هاناتەوە نایەت جگە لە كردەوە چاكەكانت نەبێت كە لە دونیادا ئەنجامت دابوون.\nدوبارە داوات لێدەكەمەوە تا دەرگای تەوبەت لێدانەخراوە تا كارلەكار نەترازاوە تا زمانت توانای پاڕانەوەی هەیە لە خوای گەورە تا چاوەكانت توانای بینینیان هەیە بۆ خوێندنەوەی قورئانی پیرۆز بگەڕێرەوە و تەوبە بكە با لە دواڕۆژدا نەبیت بە ئەهلی دۆزەخ، مەڵێ تاوانم زۆرە و ناتوانم تەوبە بكەم ئەی نازانی تەوبە بۆ ئەو كەسانەیە كە تاوانیان كردووە و گوێڕایەڵی خوای گەورەیان نەكردووە ئیتر بە نوێژ نەكردن بێت یان بە نەكردنی باڵاپۆشی بێت بۆ خوشكان یان بە هەر تاوانێكی تر... هتد، ئەی نازانی ئەو تەوبەكردنەت دەبێتە هۆی ئەوەی كە خوای گەورە لە هەموو تاوانەكانت ببورێت ؟ وەك لە قورئانی پیرۆزدا ئاگادارمان دەكاتەوە و دەفەرموێت: [ قُلْ يَا عِبَادِي الَّذِينَ أَسْرَفُوا عَلَى أَنْفُسِهِمْ لا تَقْنَطُوا مِنْ رَحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعاً إِنَّهُ هُوَ الْغَفُورُ الرَّحِيمُ] (الزمر) واتە: بڵێ ئەی بەندەكانم ئەی ئەوانەی كە ڕۆچوون و زیادەڕەویتان كردووە لە تاوان كردن بێ‌ئومید مەبن لە ڕەحمەت و میهرەبانی خوا چونكە بەڕاستی خوا لە هەموو تاوانەكان خۆشدەبێت، بەڕاستی خوا لێبووردە و بە بەزەییە.\nبەڕاستی بایەخدان بە نوێژ و پارێزگاری كردن لەسەری ئەوەندە گرنگە تەنانەت وەصێت و دواین ئامۆژگاری پێغەمبەر (صلى الله عليه وسلم) بۆ ئەوممەتەكەی بریتی بووە لە نوێژ:\nعَنْ عَلِيٍّ (رضي الله عنه) قَالَ: كَانَ آخِرُ كَلاَمِ رَسُولِ اللَّهِ (صلى الله عليه وسلم): ((الصَّلاَةَ الصَّلاَةَ...)) (صحيح سنن أبي داود رقم: (5156)) واتە: دوا وتەی پێغەمبەری خوا (صلى الله عليه وسلم) بریتی بوو لە: ئاگاتان لە نوێژەكانتان بێت ئاگاتان لە نوێژەكانتان بێت.\nوە كۆتا وتەی منیش ئەوەیە داواكارم لە و خوایەی كە منی هیدایەت داوە بۆ سەر ڕێگای ڕاست، هەمووان هیدایەت بدات پێش ئەوەی ئەو ڕۆژە بێت كە پەشیمانی سوودی نییە، وە زۆر سوپاسی خوێنەری بەڕێز دەكەم كە چەن چركەیەك لە تەمەنی بە خوێندنەوەی ئەم نووسراوە بەخشی، هیوادارم توانیبێتم لەو چەن چركەیەدا هەندێك سوودم پێ گەیاندبێت، بە هیوای نوێژێك كە ڕەزامەندی خوای گەورەی لەسەر بێ بۆ هەموو لایەك. ئامین\nوالسلام عليكم ورحمة الله وبركاته... گەرمیان / كەلار\nکاتی دروستبوونی ئەم لاپەڕەیە: ٠.٠٢٦١ چرکە


كۆبوونه‌وه‌ی بارسێلۆنا و پاریس سانجێرمان له‌باره‌ی نێیمار كۆتایی هات – یاریگا سپۆرت\nTV 6 TV 5 TV 4 TV 3 TV 2 TV 1\nHome/بازاری گواستنەوە/كۆبوونه‌وه‌ی بارسێلۆنا و پاریس سانجێرمان له‌باره‌ی نێیمار كۆتایی هات\nكۆبوونه‌وه‌ی بارسێلۆنا و پاریس سانجێرمان له‌باره‌ی نێیمار كۆتایی هات\nبارسێلۆنا و پاریس سانجێرمان ته‌نیا له‌م خاڵه ناكۆكن\nیاریگا سپۆرت 2019/08/13\nكۆبونه‌وه‌ی بارسێلۆنا و پاریس سانجێرمان له پاریس له‌باره‌ی چاره‌نووسی نێیمار داسێلڤا كۆتایی هات به‌بێ ئه‌وه‌ی بگه‌نه رێككه‌وتنی كۆتایی.\nرۆژنامه‌ی مۆندۆ دیپۆرتیڤۆی نزیك له بارسێلۆنا ئاشكرایكردووه، كۆبوونه‌وه‌كه‌ی بارسێلۆنا و پاریس سانجێرمان كه له‌لایه‌ن ئێریك ئابیدال و لیۆناردۆوه سه‌رپه‌رشتی ده‌كرا كۆتایی هات، به‌بێ ئه‌وه‌ی هه‌ردوولا بگه‌نه رێككه‌وتنی كۆتایی، به‌ڵام وابڕیاره گفتوگۆكانیان له رۆژانی داهاتوو به‌رده‌وام بێت.\nرۆژنامه له‌باره‌ی ناوه‌ڕۆكی كۆبوونه‌وه‌كه ئاشكرایكردووه، هه‌ردوولا له‌سه‌ر چه‌ندین خاڵ گه‌یشتوونه‌ته رێكه‌وتن، به‌ڵام بارسێلۆنا ده‌یه‌وێت (فیلیپ كۆتینهۆ و ئیڤان راكیتیچ) له به‌رامبه‌ر نێیمار بداته پاریس سانجێرمان، به‌بێ ئه‌وه‌ی هیچ بڕه پاره‌یه‌ك بدات، له به‌رامبه‌ردا به‌رپرسانی پاریس سانجێرمان داوای (100 ملیۆن یۆرۆ + فیلیپ كۆتینهۆ و سێمیدۆ) ده‌كات.\nئادریان سانچێزی رۆژنامه‌نووسی به‌ناوبانگی ئیسپانیش ئاشكرایكردووه، گفتوگۆكان قۆناخی زۆر چوونه‌ته پێشه‌وه و ئابیدال و لیۆناردۆ له‌سه‌ر زۆربه‌ی خاڵه‌كان رێككه‌وتن، ئێستا كاتی ئه‌وه هاتووه جۆسێپ ماریا بارتۆمیۆ و ناسر خلێفی گرێبه‌سته‌كه یه‌كلا بكه‌نه‌وه.\nزانیاریەکی نوێ لە بارەی گەڕانەوەی نێیمار بۆ بارسێلۆنا ئاشکرادەبێت\n4 ڕۆژ له‌مه‌وبه‌ر\nفیدراسیۆنی تۆپی پێی ئیسپانی داوایەکی بارسێلۆنای لە بارەی مێسی رەتکردەوە\n1 هەفتە له‌مه‌وبه‌ر\nلەبەر مێسی یاریزانانی بارسێلۆنا تاهەتایە مووچەیان بۆ دەبڕێتەوە\nفەرمی: تیروپشکی جامی سوپەری ئیسپانیا راکێشرا\n2 هەفتە له‌مه‌وبه‌ر\nکریستیانۆ رۆناڵدۆ بە گۆڵێک کوڕێکی پۆڵەندی بەهۆش خۆی هێنایەوە\nماڵپه‌ڕی (یاریگا سپۆرت) پڕۆژه‌یه‌كی میدیایی وه‌رزشییه و به‌شێكه له ده‌زگای میدیایی باس، رۆژانه نوێترین هه‌واڵه وه‌رزشییه‌كان، ڤیدیۆی گۆڵی یارییه‌كان، ئامار و ئینفۆگرافیك بڵاو ده‌كه‌ینه‌وه، راسته‌وخۆ زۆربه‌ی یارییه گرنگه‌كان ده‌گوازینه‌وه. له تۆڕه كۆمه‌ڵایه‌تییه‌كان له فه‌یسبووك، ئینستاگرام، تویته‌ر، ته‌له‌گرام و یوتیوب رۆژانه به‌رهه‌مه‌كانمان بڵاو ده‌كه‌ینه‌وه.\nبە گرافیک.. خشته و كۆمێنتاریی یارییه گرنگه‌كانی هه‌فته\n1 ڕۆژ له‌مه‌وبه‌ر\nئەستێرەیەکی پرێمەرلیگ لەبەر بارسێلۆنا گرێبەستەکەی تازە ناکاتەوە\n2 ڕۆژ له‌مه‌وبه‌ر\nکریستیانۆ رۆناڵدۆ و جۆرجینا هاوسەرگیریان کردووە؟!!\nڤیدیۆی گۆڵه‌كان 10,153\nبازاری گواستنەوە 1,939\nیاریه‌كانی ئه‌مڕۆ 44\nهەموو مافەکانی پارێزراوە بۆ یاریگاسپۆرت - به‌شێكه له ده‌زگای میدیایی باس 2019©


بۆ بەشداری لە دەوری دووهەمی هەڵبژاردن، سنوورەکان کرانەوە | Roji Kurd ڕۆژی کورد\nماڵەوە کوردستان ڕۆژهه‌ڵات بۆ بەشداری لە دەوری دووهەمی هەڵبژاردن، سنوورەکان کرانەوە\nبۆ بەشداری لە دەوری دووهەمی هەڵبژاردن، سنوورەکان کرانەوە\nبه پێی هەواڵێک که به ناوەندی رۆژی کورد گەیشتووه، کۆماری ئیسلامی ئێران به مەبەستی راکێشانی خەڵکی بۆ سەر سندووقەکانی دەنگدانی خولی دووهەمی هەڵبژاردنەکانی مەجلیسی شوورای ئیسلامی، بۆ ماوەی یەک مانگ سنووری نێوان شارە کوردنشینەکانی رۆژهەڵات و هەرێمی کوردستان کردوەتەوە. ئەمه له کاتێکدایه که ئاستی دەسکورتی و هەژاری خەڵكی تا رادەیەکی زۆر زەق و بەرچاو بوه و تاقە دەرەتانی خەڵکی سنوورنشین بۆ بژیوی ژیانیان له سەر کۆڵبەری و حەماڵییه بەڵام دەسەڵاتدارانی رژیم ئەوەش به خەڵکی رەوا نابینن.\nشایانی باسه داخستنی سنوورەکان به مەبەستی گوشاری زیاتر بۆ سەر باژێڕە کوردییەکانی رۆژهەڵات و باشوور هاتوەته ئاراوە تا رادەیەک به هەناردە کردنی هێزی سەربازی بۆ سەر باشووری کوردستان، به ناوی (حەشدی شەعبی)، رژیم زیاتر و زیاتر ئەیهەوێ پیلانی سیاسی خۆی له سەرانسەری عێراق و به تایبەت له هەرێمی کوردستان بسەپێنێ.\nبابەتی پێشووگوشاری شه‌ڕی سارد و چاره‌نووسی خه‌باتی چه‌کداری ساڵه‌کانی ٤٦/٤٧ له رۆژهه‌ڵات\nبابەتی دواترپەیوەندیی ئایینی میترا لەتەک ئیزەدی و یارسان و پیرشالیار/بەشی یەکەم


نازانم مه‌به‌ستی تۆ له گێلێتی چیه، له‌وانه‌یه من ئه‌و گێلێتیه ناو بنێنێم له‌سه‌رخۆیی و\nمانه‌وه‌كه‌ت زۆر باشتره له‌وه‌ی سبه‌ی له‌گه‌ڵ كه‌سێك ژیان ته‌ی بكه‌ی كه به گێل ناوزه‌دی ئه‌كه‌ی.\nكوڕێك هاتۆته داوام گێله، كه قسه ئه‌كه‌ین ده‌ستی ئه‌له‌زێ؟!\nنازانم مه‌به‌ستی تۆ له گێلێتی چیه، له‌وانه‌یه من ئه‌و گێلێتیه ناو بنێنێم له‌سه‌رخۆیی و هێمنی و فه‌قیری، له‌وانه‌یه زۆر به ئه‌ده‌ب بێت! بۆیه من ناوی نانێم گێل. گێلێتی ڕێژه‌ی هه‌یه. ئه‌گه‌ر ڕێژه‌كه‌ی زۆر بوو. ئه‌وه جێگه‌ی تێبینیه. گێل له فه‌رهه‌نگی كورده‌واری به‌و كه‌سانه ده‌ڵێن كه وریا و زیته‌ڵه نین و فێڵیان لێ ده‌كرێ و قسه‌ی هه‌ڵیت و په‌ڵیت ده‌كه‌ن. یان پابه‌ند نین به به‌های كۆمه‌ڵایه‌تیه‌وه. ژنه‌كانیان به‌سه‌ریانه‌وه ده‌بنه عه‌نته‌ر... بۆ ئه‌مه‌یان قسه‌ی ترم بۆی هه‌یه. به‌س من وای ئه‌بینم ئه‌وه‌ی به‌ڕێزت ئه‌فه‌رموی شه‌رم و ته‌ریقبونه‌یه كاتێك ده‌ستی ده‌له‌رزێ. ئه‌مه په‌یوه‌ندی به ژینگه‌ی خێزانی و په‌روه‌رده‌ی خێزانی و كولتووره‌وه هه‌یه. ئه‌گه‌ر ئه‌مه‌ی تۆ له‌وانه بێت. كێشه‌ی نیه و چاره‌سه‌ره‌كه‌ی بریته له گۆڕینی ژینگه و تێكه‌ڵاوبوون‌و گۆڕینی بیركردنه‌وه. بێگومان له دوای ژیانی خێزانی ئه‌م شتانه ئه‌گۆڕێن.\nبزانه هاوڕێكانی كێن؟ ئایه توانج و قسه‌ی پێ ده‌ڵێن؟ یان كاتێك هات بۆ ماڵی ئێوه چ ڕه‌فتارێكی شازی نوان. چ قسه‌یه‌كی كرد وای له تۆ كرد به گێل ناوزه‌دی بكه‌یت. پاشان ئه‌گه‌ر گێل بوایه ئه‌و بڕوانامه به‌رزه‌ی به‌ده‌ست نه‌ده‌هێنا.\nمادام له ڕووكاره‌كانی تره‌وه به‌لاته‌وه په‌سه‌نده، حه‌ز ئه‌كه‌م جاری تر قسه‌ی له‌سه‌ر بكه‌ینه‌وه به‌هیوای چاره‌سه‌ری گونجاو و ژیانێكی ته‌ندروست.\nئه‌گه‌ر ناچێته دڵته‌وه و له‌وه ئه‌ترسی خه‌ڵكی تر نه‌یه‌نه داوات ئه‌توانم بڵێم مانه‌وه‌كه‌ت زۆر باشتره له‌وه‌ی سبه‌ی له‌گه‌ڵ كه‌سێك ژیان ته‌ی بكه‌ی كه به گێل ناوزه‌دی ئه‌كه‌ی. ئیتر خۆیشت باشتر ئه‌زانی و ڕای كه‌س و كاریشت گرنگه.\n21 جار بینراوه


Downloadbereich - هەڵمەتی زانیاری سەبارەت بە کووتاندن لە بادن-ڤیورتەمبێرگ | #dranbleibenBW\nخۆت بەهێز بکە بۆ خۆکووتاندن!\nتۆش دەتەوێت هەروەها لەگەڵ ئەمە بەردەوام ببیت وە خۆت بەهێز بکەیت بۆ خۆکووتاندن؟ لەپاڵ دروستکەری-پلاکاتدا وە شێرپیکس بۆ سۆشیال میدیا ئامۆژگاری سوودبەخش وە دەقی باش لێرەدا دەدۆزیتەوە بۆ پەیوەندیەکانت سەباەت بابەتی خۆکووتاندن.\nلە کاتی بوونی هەر پرسیارێك سەبارەت بەکارهێنانی مەوادەکان، بە خۆشحاڵیەوە پەیوەندی بکە بە سەنتەری خزمەتگووزاریەوە. داتای کۆنتاکتەکان دەدۆزیتەوە لە ناو دۆکومێنتەکەدا ئامۆژگاری سەبارەت خۆ تۆمارکردن لە هەڵمەتی خۆکووتاندن .\nلەگەڵ بەرنامەی دروستکەری-پلاکات دەتوانیت بەشێوەیەکی شەخسی پلاکات بۆ هەڵمەتی خۆکووتاندنەکەت دروست بکەیت بۆ ئەم کارە نە پێویستیت بە خۆتۆمارکردن هەیە وە نە بە بەرنامەی زیاتر. تۆ دەتوانیت زۆر بە خێرایی وە بە ئاسانی داتایەکی بەنرخی پ د ف ڕابکێشیت یان بە ج پ گ لە کەناڵە دیگیتالەکانەوە بڵاوی بکەیتەوە.


وەزیری دارایی هەرێم ڕایگەیاند، ئەو خانەنشینە پلەباڵایانەی لەماوەی ڕابردوودا مووچەکانیان ڕاگیرا مووچەکانی ڕابردوویان لێ وەرناگیرێتەوە و ئەوەی شایستە نەبێت مووچەکەی دەبڕدرێت یاخود ڕێکدەخرێتەوە.\nئاوات شێخ جەناب، وەزیری دارایی هەرێمی کوردستان لە کۆنفرانسێکی ڕۆژنامەوانیدا (سێشەممە 5ی تشرینی یەکەمی 2021) ڕایگەیاند، "200 ملیارەکەی بەغدا گەیشتووەتەسەر هەژماری وەزارەتی دارایی لە هەولێر و دابەشکردنی مووچە بەردەوام دەبێت."\nهاوکات سەبارەت بەوەی ئەو پلە تایبەتانەی لەماوەی ڕابردوودا بەهۆکاری نایاساییبوون مووچەکانیان ڕاگیرا، ئایا مووچەکانیان لێوەردەگیرێتەوە؟، وەزیری دارایی باسی لەوەکرد، "لە ڕاستیدا شتێک نییە بەناوی مووچەی نایاسایی، ئەوانە بە یاسا کراون، بەڵام ئەو کەسانە سێ جۆرن، جۆرێکیان ئەو پۆستەی بینیوە کە پێی خانەنشین بووە و شایستەیە و بە پلەی خۆی مووچە وەردەگرێت."\nڕوونیشیکردەوە، "جۆرێکیان پۆستەکەیان بینیوە، بەڵام شایستەی ئەو مووچەیە نیین و مووچەکان ڕێکدەخرێنەوە، جۆرێکی دیکەشیان نە پۆستەکەیان دیوە و نە شایستەشن ئەوانە دەبڕدرێن و هیچ کەسێکیش بە ئامانج ناگیرێت و یاسای چاکسازی شتێکی گشتییە."


که‌ژاڵ هادی: سێ براوه‌ی یه‌که‌م به‌رپرسن له دواکه‌وتنی پێکهێنانی کابینه‌ی نوێی حکومه‌تی هه‌رێمی کوردستان\nیه‌کگرتووی ئیسلامی کوردستان پێشنیازی هه‌ڵوه‌شاندنه‌وه‌ی په‌رله‌مانی هه‌رێمی کوردستانی عێراق ده‌کات ئه‌گه‌ر بێتوو به زووترین کات کۆنه‌بێته‌وه و ده‌شڵێت هیچ بیانویه‌ک نییه تا په‌رله‌مان کۆبوونه‌وه‌ی یه‌که‌می خۆی به کراوه‌یی بهێڵێته‌وه و ده‌سته‌ی سه‌رۆکایه‌تی په‌رله‌مان هه‌ڵنه‌بژێرێت.\nکه‌ژاڵ هادی، ئه‌ندامی په‌رله‌مانی هه‌رێم له فراکسیۆنی یه‌کگرتووی ئیسلامی ده‌ڵێت ماوه‌یه‌کی زۆر به‌سه‌ر دانیشتنی یه‌که‌می په‌رله‌ماندا تێپه‌ڕیوه و ئه‌م ماوه دوور و درێژه‌ش ده‌رفه‌تێک بوو بۆ لایه‌نه سیاسیه‌کان تا بگه‌نه ئه‌نجامێک بۆ پێکهێنانی کابینه‌ی نوێ.\nله میانه‌ی وتووێژه‌که‌یدا له‌گه‌ڵ به‌ڵێن ساڵح، که‌ژاڵ هادی باسیش له‌وه ده‌کات لایه‌نه‌که‌ی له‌گه‌ڵ هه‌موو فشارێکدایه تا په‌رله‌مان درێژه به کۆبوونه‌وه‌کانی خۆی بدات و ده‌شڵێت پشتیوانی له هه‌ڵوێستی هه‌موو لایه‌نێک ده‌کات بۆ کۆتایی هێنان به‌م ڕه‌وشه‌ی له هه‌رێمی کوردستانی عێراق هاتۆته ئاراوه.\nوتووێژ له‌گه‌ڵ که‌ژاڵ هادی


ئەوەی ترەمپ دەیكات خیانەتە؟ ، زریان رۆژهەڵاتی – PMNews\nرۆژگارێكی سەختە بۆ ئێمەی كورد! دۆخی ناوخۆیی و سیاسەتی نێودەوڵەتی باری دەروونیی ئاڵۆز كردووین.\nرۆژێك خۆمان بە هاوپەیمانی هێزدارترین دەوڵەتی جیهان دەزانین و شا بە سەپان نازانین، رۆژێكیتریش هەستدەكەین كراوینەتە قوربانی و لە پشتەوە خەرنجەرمان لێدراوە! بڕیارەكەی ئەمدواییەی ترەمپ لەبارەی رۆژئاوا، ئەم هەستەی دووەمی لە كۆمەڵگەی كوردیدا ورووژاندۆتەوە. بەڵام ئەمە راستە؟\nترەمپ رایگەیاندووە كە ئەوان پارە و چەك و تفاقی زۆریان بە كورد داوە. دیوێكی ئەم قسەیە ئەوەیە كە ئەمە گرێبەستیك بووە لە بەینماندا و ئیستا تەواو بووە بەڵام، دەكرێ دیوی شاراوەی قسەكەی ئەوە بێت كە مادام چەك و تفاقتان هەیە شەڕی خۆتان بكەن! لە شوێنیكی دیكەشدا راشكاوانەتر باس لە ململانێی كورد و توركیا دەكات و باس لەوەدەكات كە ئیدی خۆیان تەنها دەرگیری ئەو جەنگانە دەكەن كە قازانجی ئەوانی تێدایە. ئەمریكا لە بەینی توركیا و كوردەكاندا ماوەتەوە.\nدەسبەردانی تەواو لە كوردەكان واتای بێكارگەرتربوونی ئەو دەوڵەتە لە سووریا دەدات. جگە لەوە، ئاستی متمانەپێكراویی واشنتنیش دەباتە ژێرپرسیار. لەلایەكی دیكەشەوە گوێنەدان بە خواستەكانی توركیا، وادەكات ئەنكەرە زیاتر بەرەوە مۆسكۆ و تاران بڕوات. وادیارە بۆ راگرتنی توركیا، رازیبووە بەوەی كە لە ناوچەیەك بە درێژایی 100-120كم دا كێشەكە لە بەینی توركیا و ئیدارەی رۆژئاوا بۆ خۆیاندا یەكلابێتەوە. واتا كێ بردییەوە! راستییەكەی جگە لە ئەمریكا، هەریەك لە رووسیا و ئیرانیش بێ مەیل نین بۆ ئەوەی گوی لە خواستەكانی توركیا سەبارەت بە رۆژئاوای كوردستان بگرن.\nلێرەدا لێدوانە رۆژنامەڤانییەكان شتێكن و سیاسەتی واقیعی شتێكیتر! ماوەیەك پێش ئێستا هەریەك لە ڤلادیمیر پۆتن و حەسەن رۆحانی باسی ئەوەیان كرد كە پێویستە توركیا بۆ رەواندنەوەی نیگەرانییە ئەمنییەكانی خۆی لەسووریا، رێككەوتننامەی ئەدەنە لەگەڵ سووریا زیندوو بكاتەوە. ئەم رێككەوتننامەیە ساڵی 1998 رێگای بۆ دەركردنی ئۆجالان لە سووریا خۆشكردبوو. دوای ریككەوتننامەی ئەدەنە، توركیا و سووریا لە ساڵی 2011شدا رێككەوتننامەیەكی دیكەیان بۆ فروانكردنی چوارچێوەی رێككەوتننامەی ئەدەنە ئیمزاكردووە كە ئەگەر هیچ لایەك بە رەسمی داوای هەڵوەشانەوەی نەكات، ئەوا هەرسێ ساڵ جارێك بۆخۆی تازە دەبێتەوە.\nئەمەش، سەرەڕای ناكۆكییەكانی هەردوولا تا ئێستا بەردەوامە( بەڵام كاری پێناكرێت) و گەلێك میكانیزمی هاوكاریی دوولایەنەی تێدایە بۆ دژایەتیكردنی پەكەكە یان هەررێكخراوێكی نزیك لەو. بە كورتییەكەی، ئیران و رووسیاش، ئامادەیی قبولكردنی داواكانی توركیایان تێدایە، بەس بە مەرجی رێككەوتن لەگەڵ سووریا كە دەشێ ئەوەش گەرەنتیكردنی پاشەكشەی توركیا دوای لەشكركێشییەكە بێت.هەرچی ئەورووپاشە لەترسی كردنەوەی دەرگای پەنابەران لەلایەن توركیاوە، توانای بەرەنگاربوونەوەیەكی جیدی نییە. بۆیە هەڵەیە ئەگەر پێمانوابێت ئەوە تەنها ترەمپ وئەمریكایە كە هەوڵی رازیكردنی توركیا دەدات.\nئەوەی كە وایكردووە كوردەكان هەست بە خیانەت لێكراوی بكەن ئەوەیە كە لەماوەی رابردوودا ئەمریكا پێداگری لەوە كردووە ئیدارەی رۆژئاوا و توركیا پایەندی پلانێك بن بۆ ناوچەی ئارام كە ئەو سەركێشیی كردووە. ئیدارەی رۆژئاوا وادەزانێت كە خافڵگیركراوە و لەبەرقسەی ئەمریكا و پلانی ناوچەی ئارام، سەنگەرەكانی خۆی لە ناوچە سنوورییەكان تێكداوە ولانیكەم بەشێك لە هێزەكانیشی كشاندۆتەوە.\nئەوان لەخاڵێكی دیكەشدا نیگەرانییان لە ئەمریكا هەیە كە گوایە بەجۆرێك رێگربووە لەوەی دانووستاندنی جیدی لەگەڵ سووریا بكەن و ئێستاش كە خەریكە كار لەكار دەترازێ، پشتیان چۆڵدەكات. رەنگە هەر ئەمەش هۆكارێك بێت كە وایكرد سەرۆكی ئەمریكا تۆزیك لەحنی قسەكانی بگۆڕێت. لەڕووی ئەخلاقییەوە بڕیارەكەی ترەمپ پرسیاری زۆر هەڵدەگرێت، بەڵام دنیای جەنگ و سیاسەت زیاتر لە ئەخلاق، بەهێز و بەرژەوەندی ئیدارە دەكرێت. ترەمپ هەر لە سەرەتای دەستبەكاربوونیەوە باسی كشانەوەی هێزەكانی كردووە. جگە لەوە، زۆر بە راشكاوی بەهەمووی دنیای راگەیاندووە كە ئەو بەرلە هەموو شتێك بیرلە بەرژەوەندی ئەمریكا دەكاتەوە. بۆیە تەنانەت لەگەڵ هاوپەیمانە نەرتییەكانی وڵاتەكەیشدا لە ئەورووپا تووشی كێشە بووە. ئینجا چۆن دەبێ چاوەڕوانی ئەوە بین لەبەرخاتری كورد خۆی هەڵەوگیری شەڕی توركیا بكات؟\nهێشتا دەرفەتی سیاسی و سەربازیش ماون بۆئەوەی كورد لە رۆژئاوا زیانی زۆر نەكات. هەموو كاتیش رێگایەك هەیە بۆ ئەوەی لاوازەكان بەسەر هێزدارەكاندا سەركەون وەك ئەوەی ڤیتنامییەكان لە ئەمریكایان بردووە ئەویش لە كاتێكدا كە بەرامبەر ئەوان زۆر لاوازتر بوون! بەڵام بە مەرجێك رێگاكەی بدۆزرێتەوە. مەرجێكی دیكەش پشتبەستن بەخۆ و رێكبوونی ناوخۆیی كوردە كە لەوەشدا كەموكوڕیی زۆر هەیە و ئێستا وەختی نییە باسبكریت!\n“دەكرێ لەژیاندا هەموو شتەكانتان لە كیس بدەن و زۆرجاریش، رۆژێك واتان بەسەر دێت. لەوانەیە سەروەتەكەتان نەمێنێت و مۆدەی تەكنەلۆژیاكانتان بەسەر بچێت و تەنانەت هاوپەیمانەكانیشتان پشتی ئیوە بەردەن. بەڵام، ئەگەرعەقڵی خۆتان بەهونەری جەنگ پڕچەك كردبێت، كەس ناتوانێت ئەوەتان لێوەربگرێت.” ئەمە پەرەگرافێكی كتێبی جەنگ لە 33 ستراتیژیی رۆبەت گرین بوو كە پێموایە ئەگەر لێرە بوایە جاریكی دیكە بۆ كوردیشی دەنووسییەوە!


نیمار دا سیلڤای ئەستێرەی بەڕازیلی و یانەی پاریس سان جێرمانی فڕەنسی راستی و دروستی دەنگۆی هەوڵەكانی گەڕانەوەی بۆ ریزی یانەی بەرشەلۆنەی ئیسپانی ئاشكرا كرد.\nنیمار لە چاوپێكەوتنێكدا لەگەڵ رۆژنامەی (مۆندۆ دیپۆرتیڤۆ)ی ئیسپانی رایگەیاند: هەموو ئەم دەنگۆیانەی چەند رۆژی رابردوو لەبارەی گەڕانەوەم بۆ ریزی یانەی بەرشەلۆنە بڵاو كرابوونەوە دوورن لە راستییەوە و هەمووی هەواڵی دڕۆن.\nرۆژنامەكە پێشتر ئاشكرای كردبوو كە نیمار پەشیمان بۆتەوە لە جێهێشتنی ریزی یانەكەی پێشووی بەرشەلۆنە.\nرۆژنامەكە ئاشكراشی كردبوو كە نیمار بەتەواوەتی پەشیمان بووەتەوە یانەی بەرشەلۆنەی جێهێشتووە و چۆتە ریزی یانەی پاریس سان جێرمان، چونكە پێیوایە ناتوانێ لە خولی فڕەنسا ئامانجەكانی بەدەستبێنێ و جگە لەوەش غەریبی كەش و هەوای شاری بەرشەلۆنە و هاوڕێیە نزیكەكانی لەو یانەیەدا دەكات.\nسەرچاوەكە جەختیشی كردبووەوە كە گەڕانەوەی نیمار بۆ ریزی یانەی بەرشەلۆنە هەروا ئاسان نابێت، بەڵكو ئەستێرەكە دەبێت بە ئاشكرا داوای لێبوردن بكات و رازیش بێت مووچەكەی كەم بكرێتەوە و بۆ مەبەستی رۆیشتتنیش دەبێت پاڵەپەستۆ بخاتە سەر یانەی پاریس سان جێرمان.\nجێی باسە نیمار لە هاوینی 2017 بە گرێبەستێك كە بەهاكەی 222 ملیۆن یۆرۆ بوو وەك گرانترین یاریزان لە مێژووی تۆپی پێدا ریزی یانەی بەرشەلۆنەی جێهێشت و پەیوەندی بە یانەی پاریس سان جێرمانەوە كرد.


هۆشیارجەمال21/5/2019 470 جار بینراوە\nهەمووان ڕوح شاد نەوشیروان مستەفامان وەک سیاسیەک لەسەرەتاداوپاشان وەک مامۆستایەکی زانکۆ ومێژوونوسێک وڕۆشنبیرێکی ڕەخنەگرناسیوە،بەڵام لەچەندساڵەی ڕابردوودا لەیەکێک لەگۆڤارەکاندا شیعرێکی کەم بینراوی سەردەمی لاوی بڵاوکرایەوە بەناوی "توڕەبوونی گەل" کەدیسان لەکاتی خوێندنەوەیدازیاتر لایەنی سیاسی وبارودۆخی چینایەتی بەسەردازاڵە بەڵام ڕیالیزمە(واقعی)وێنای ئەوکاتەی بارودۆخی کوردستانی کردوە وباس لەڕق و قینی هەژاران دەکات وبەهیواوە دەڵێت کۆشکی زۆرداران دەهێنێتە لەرزە.\nوەک چۆن شیرکۆبیکەس شاعیری گەورەی کورد و کوڕان و کچانی مامۆستائەحمەد هەردی شاعیرچەندبەتوانابن دواجارلە سێبەری چرایەکدابوون کەباوکیان بووە،ئاواش ڕوح شاد نەوشیروان مستەفا لەسێبەری چرایەکدابووکەباوکێتی بە خوێندەوارەیەکی کەمەوە شارەزانی سێ زمان بووە وکتیبخانەی هەبووە کە ڕێنیشاندەرێکی باش بووەبۆ ڕوح شاد نەوشیروان مستەفا تازووترهزری گەشەبکات.\nلەچەند ڕۆژی ڕابردوودابۆیەکەم جار شیعرێکی کەم بینراوی سەرەتای لاوی کەتەمەنی (١٨)ساڵ بووە بڵاوکرایەوە بەناوی"تۆوی هیوا"گەربەوردی بیخوێنتەوە جگەلە هەستێکی پاکی دڵداری نوسەرکەخۆی وه ک دڵشکاوێک وێناکردوە،ئەم چیرۆکە دەبەستێتەوەبەو چینایەتیە زەق وبەرچاوەی ئەوکاتە لەعێراق بەگشتی وکوردستان بەتایبەتی هەبووە،ودەنوسێت\nئای کە بای ڕق و قین و تووڕەییت\nهەڵی کرد، هەستای، چەن بێ بەزەییت!\nبە شەنی سزا و ئەشکەنجە و دووری\nکەوتیتە وێزەی خەرمانی سووری\nشادی و ئاوات و خۆشبەختی و هیوام\nبێ پەروا هەمووت بەدەم بادا دام\nئەو بەروبوومەی کەبەماندووبوون\nبەئەرک و رەنج و سزای تاڵ و توون\nپێم گەیاندبوو، بەرهەمم هێنا\nتۆ شەنی خۆتت، بێ پەروا، تێ نا\nدانەی ئاوات دام بەدەم بادا\nهەموویت پژاند بەم لاو بەولادا\nچۆن ئاغا و بەگ و جەردەی زۆرداری\nدێهاتەکانی ناو کوردەواری\nئارەق رشتن و ئەرک و زەحمەتی\nرەنجدەرەکانی، برسی و سەرپەتیی\nکورد ئەبەن، ئەرۆن. بەفیرۆی ئەدەن\nوەرزێرەکانی لێ بێ بەش ئەکەن\nوەهاش تۆ دڵرەق، رەنجت بەبادام\nسەرای بەختیاریت ڕووخانم، تاسام\nچۆن لەچینێکی گەورە و زۆردار بووی\nنەریتیان چۆن بوو، رەوشتیان هەمووی\nلەتۆدا دەرکەوت، خۆت بۆ من نووان\nلەباخچەی دڵما ئازارت ڕووان\nکەباس لەستەمی ئاغاودەرەبەگی ئەوکاتە دەکات کەچۆن ڕەنج و ماندوونی جوتیارانی گوندەکانیان دەبرد وماندووبوونیان بەهەدەردەچێت،بەڵام نوسەر بێ هیوانابیت و دەنوسێت\nبەڵام هەرچەندە تۆ داخت کردم\nسەرمایەی شادیت بە تاڵان بردم\nخۆشبەختی منت تووڕدایە لاوە\nدڵم هەر تۆوی هیوای تیا ماوە\nسەرەڕای داخ و ماتەمین و سوێ\nچاوەریی وەرزی بەهارە، بڕوێ\nبەوپەری هیوا و بڕوا و ئومێدەوە لەئایندە دەڕوانێت کە خۆی وەک چاوەڕێی وەرزی بەهاردەبینێت کەوەرزی ژیانەوەیە،وبەهیوای ئەوەیە دووبارە تۆوی هیوای بڕوێتەوەکەئەمەسیفەتێکی جوانی نوسەرەکە دواتر لەوێستەگەکانی ژیانیدا ڕەنگ دەداتەوە،نائومێدی و ئەو وەک دوودوانەی لێکدابڕاودەبن.\nئەم شیعرە ئەو وتەی نوسەر وڕۆمان نوس بەختیارعەلی بیرخستمەوە کەدەڵیت "کەسی مەعشوق هەمووتواناشاراوەکانی کەسی ئاشق دەردەخات".\nئەم وتەیە ڕاستە بۆشاعیرێکی گەورەی وەک نالی کەخۆشەوستی بێ سنوری بۆحەبیبە جگەلەوەی کردبی بە شاعیر لەڕێگای شیعرەکانیەوە زۆرترین خزمەتی بە زمان وئەدەبی کوردی کرد،هەروەها مامۆستائەحمەدهەردی شاعیر کەخۆشەویستی ست فاتمە وای لیکردبەکەمترین شیعرزۆرترن مانابدات بەدەستەوە وشیعرەکانیش ببنە وێردی سەرزاری دڵداران لەدوای کۆچی دوایشیان ناویان هەر بەبەرزی ودروشاوەی بمێنتەوەلەناوئەدەبی کوردیدا.\nهەربۆیەلەکاتی خوێندنەوەی هۆنراوەی "تۆوی هیوا"دا چرۆکیی عەشقێکی سەرنەگرتوو بەدی دەکرێت لەسەرەتایی تەمەنی لای ڕوح شاد نەوشیروان مەستەفادا کەدواتر دەبێتە هۆی تەقینەوەی سەرجەم تواناکانی لەبواری ڕۆژنامە نوسی مێژوونوسی وڕۆشنبیری ودواترسیاسیەکی ڕەخنەگەری یاخی، کەوەک چۆن لەشیعرەکانیدا دژی ستەم وناعەدالەتی بووە لەجوتیاران و کرێکاران و دژی جیاوازی چینایەتی بووە ئاواش لەشاخ ولەناوشۆرش خەباتی لەوپێناوەداکردوە.\nلەدوای شۆرش وڕاپەرینیش لەهەربۆنەیەک و جێگایەک بووبێت قسەی خۆی دژی چینایەتی و نادادپەروەی کردوە،بەڵام لەسەردەستی دەسەڵات تادەهات چینایەتی زیادی دەکرد.\nبەشێکی زۆری بەرپرسەکان و چینێکی چواردەوریان بەسامانی خەڵکی هەژارو بەفرۆشتنەوەی شەرعیەتی شۆرشگێری بوونە خاوەنی فێلاو،شوقە،باخ،مۆڵ بازاڕی گەورە،کەتالەسەرترسەیری خەڵکیان بردایە خەڵکیان بچووکتر دەبینی، وەگەرەکە کۆنەکانی شار ناودەبران بەماڵەفیرعەونەکان!\nئالەم کاتەدابەتەمەنێکی زۆرو سەرێکی سپی بەڵام بەبیرێکی تیژەوە بەهەمان وزەو توانای کاتی نوسینی شیعری "تۆوی هیوا و توڕەبوونی خەڵک"وە هەواڵی لەدایک بوونی بزووتنەوەیەکی مەدەنیدالەهەرێمی کوردستان وبۆیەکەم جار ئۆپۆزسیۆنی دروستکرد ودەنگە ناڕازیەکانی لەخۆی کۆکردەوە وخەباتی دژی چینایەتی لەهەرێمی کوردستان دەست پێکرد ولەماوەی هەشت ساڵیشدا بەرنامەیەکی تۆکمەی ستراتیجی داڕشت لەپێناوئەوەی دوای مردنیشتی خەبات لە دژی نایەکسانی و ستەم وچینایەتی بەردەوام بێت.


Home›وەرزش›ناوخۆیی›له‌كۆبوونه‌وه‌ی سبه‌ینێ دوابڕیار لەسەر هه‌ڵوه‌شاندنه‌وه‌ى خولى نایابى عێراق ده‌درێت\nده‌سته‌ى كاتى بۆ به‌ڕێوه‌بردنى یه‌كێتى تۆپى پێى عێراق سبه‌ینێ له‌گه‌ڵ نوێنه‌رانى تیپه به‌شداره‌كانى خولى نایابى تۆپى پێى یانه‌كانى عێراق كۆده‌بێته‌وه و بڕیارى یه‌كلاكه‌ره‌وه له‌سه‌ر هه‌ڵوه‌شاندنه‌وه‌ى خوله‌كه ده‌درێت.\nكاتژمێر 1ى پاشنیوه‌ڕۆى سبه‌ى چوارشه‌ممه (3-6-2020) ده‌سته‌ى كاتى بۆ به‌ڕێوه‌بردنى یه‌كێتى تۆپى پێى عێراق له‌باره‌گاى خۆیدا له‌شارى به‌غدا له‌گه‌ڵ نوێنه‌رانى هه‌ر 15 تیپه به‌شداره‌كه‌ى خولى نایابى تۆپى پێى یانه‌كانى عێراقدا كۆبوونه‌وه‌یه‌ك بۆ یه‌كلاكردنه‌وه‌ى چاره‌نووسى خوله‌كه ئه‌نجامده‌دات، له‌كۆبوونه‌وه‌كه‌دا كه بۆ نوێنه‌رانى كه‌ناڵه‌كانى راگه‌یاندن داخراوده‌بێت، پرس و راوێژ به‌یانه‌كان ده‌كرێت و راوبۆچوونیان سه‌باره‌ت به‌دوایین بڕیارى ده‌سته‌كه وه‌رده‌گیرێت كه داوا له‌تیپه‌كان كرابوو ئاماده‌كارى خۆیان بكه‌ن و ئه‌وان رۆژى (3-7-2020) خوله‌كه ده‌ستپێده‌كه‌نه‌وه، به‌ڵام به‌هۆى خراپیی بارودۆخى شاره‌كانى عێراق و بڵاوبوونه‌وه‌ى زیاترى ڤایرۆسى كۆرۆنا ئه‌گه‌ر و بڕیارى به‌هێز و یه‌كلاكه‌ره‌وه ئه‌وه ده‌بێت كه خوله‌كه هه‌ڵبوه‌شێته‌وه.\nله‌مباره‌یه‌وه تۆڕى هه‌واڵى سلێمانى (SNN Sport)، سه‌باره‌ت به‌دوایین بڕیارى ده‌سته‌كه‌یان بۆ یه‌كلاكردنه‌وه‌ى چاره‌نووسى خوله‌كه، د.ئه‌حمه‌د كۆچه‌ر ئه‌ندامى ده‌سته‌ى كاتى بۆ به‌ڕێوه‌بردنى یه‌كێتى تۆپى پێى عێراقى دواند و ئه‌میش وتى:” هه‌ر یانه‌یه‌ك ئازاده كێ ده‌نێرێ بۆ كۆبوونه‌وه‌كه سه‌رۆك بێت یان ئه‌ندام، له‌به‌ر ئه‌وه‌ى بابه‌ته‌كه كارگێڕییه و له‌سه‌ر خوله‌كه‌یه ئه‌مجاره راهێنه‌ره‌كان بانگهێشت نه‌كراون، خوله‌كه به‌ره‌و هه‌ڵوه‌شاندنه‌وه ده‌چێت، ده‌مانه‌وێ راوبۆچوونى ئه‌وانیش وه‌ربگرین تا بزانین ئێمه چ بڕیارێك بده‌ین، ئاراسته‌كردنه‌كه‌ش وایه ئۆپشنێك هه‌یه به‌ره‌و پێشبڕكێیه‌كى بچووك و كورتكراوه بچین كه ئه‌ویش هه‌ر خزمه‌تى خوله‌كه‌ش ده‌كات بۆ ساڵى داهاتوو، له‌م رۆژانه بڕیار ده‌ده‌ین و له‌پاش ئه‌وه‌ش ئێمه خولێكى بچووكراوه ده‌كه‌ینه‌وه كه خولێكى ركابه‌ریی ده‌بێت بۆ دیارى كردنى ئه‌و تیپانه‌ى له‌خوله‌كانى سه‌ر ئاستى ئاسیا و عه‌ره‌بدا به‌شدار ده‌بن، ئێمه له‌كۆبوونه‌وه‌كه‌دا راى خۆمان بۆ ئه‌وان باس ده‌كه‌ین و پاش گوێگرتن له‌وانیش بڕیارى كۆتایی له‌سه‌ر چاره‌نووسى خوله‌كه ده‌ده‌ین، ده‌بێت زوو بڕیاریش بده‌ین كه ئایا به‌ره‌و چ ئاراسته‌یه‌ك بڕۆین، به‌ڕاستى ڤایرۆسه‌كه زیاتر ته‌شه‌نه‌ى كردووه و به‌لاى ئێمه‌وه ته‌ندروستى یاریزان و جه‌ماوه‌ر و راهێنه‌ر و هه‌موو لایه‌ك له‌پێش هه‌موو شتێكه‌وه‌یه، ئێمه به‌ره‌و پلانى بى (B) ده‌ڕۆین، ئه‌گه‌ر كرا مانگى ئابى ئه‌مساڵ خولێكى بچووككراوه بكه‌ینه‌وه، به‌ڵام جارێ تا نه‌گه‌ینه رێككه‌وتنى كۆتایی له‌گه‌ڵ یانه‌كان ئه‌وه راناگه‌یه‌نین”.\nسەرپەرشتیاری مەرزی باشماخ، بۆ ڕووبەڕووبوونەوەی كۆرۆنا لەگەڵ لایەنی ئێرانی كۆدەبینەوە\nتووشبوویەکی دیکەی کۆرۆنا لە هەولێر گیانیلەدەستدا\nئابووری ئاسیا بۆ کەمترین ئاستی پاشەکشەیکردووە\nسەرەڕای قەیرانی ئاو لە هەولێر قایمقامی شارەکە ڕێگەنادات ئاو دابەشبكرێت\nكۆبوونەوەی دەستەی سەرۆكایەتیی پەرلەمان هەڵوەشایەوە\nریڤاڵدۆ: میسی پشووی وه‌رگرتووه و له پێناو بردنه‌وه یاری دەكات\nسێ هۆکاری سەرەکی پەسەند کردنی بودجەی دواخستووە


کاردانەوەی دەمیرتاش بە دۆراندنی ئەردۆغان لە ئەنقەرە و ئەستەنبۆڵ - Mehr News Agency\n20 avrêlê 2019 - 11:28\nNews Code 26118\nبە ڕاپۆرتی ئاژانسی هەواڵی مێهر، سەلاحەدین دەمیرتاش، هاوسەرۆکی پێشووی هەدەپە کە ئێستا لە زینداندایە لە نوێترین وتاریدا کە واشنتۆن پۆست بڵاوی کردووەتەوە سەبارەت بە هەڵبژاردنی ۳۱ی مارچی تورکیا و دۆڕاندنی پارتەکەی ئەردۆغان لە گەورە شارەکان، هەڵوێستی خۆی دەربڕیوە.\nدەمیرتاش لە بەشێکی وتارەکەیدا ئاماژەی داوەتە شکستی پارتی دادوگەشەپێدان بە ڕێبەرایەتی ڕەجەب تەیب ئەردۆغان و نووسیویەتی: دۆڕاندنی ئەردۆغان لە گەورە شارەکانی وەک ئەستەنبۆڵ و ئەنقەرە "شکستێکی تەشهیری " بوو.\nئەوەشی وتووە کە بۆ ئەردۆغان کە ژیانی سیاسی خۆی لە ئەستەنبۆڵەوە دەستپێکرد ئەم دۆڕاندنە مایەی سووک بوونە.\nدەمیرتاش ئەوەشی ڕاگەیاندووە کە ئەگەر ئەردۆغان هەر بەم شێوە بەردەوام بێت لە سیاسەتی تاكڕەوی خۆی، لە دیکەی هەڵبژاردنەکانی داهاتووی تورکیاشدا هەر شکست دێنێت.\nدوو ڕۆژ پێش دەستپێکردنی هەڵبژاردنی شارەوانییەکان، دەمیرتاش بە دەرکردنی بەیاننامەیەک لە ناو زیندانەوە، داوای لە خەڵکی تورکیا بە تایبەتی کوردەکانی ئەو وڵاتە کردبوو، بێنە سەر سندووقەکانی دەنگدان و چارەنووسی وڵاتەکەیان دیاری بکەن و ڕۆڵیان ببێت لە سەرنەکەوتنی پارتی ڕکابەریان.\nشیاوی ئاماژەیە ڕۆژی ۳۱ی مارچی ئەمساڵ هەڵبژاردنی شارەوانییەکانی تورکیا بەڕێوەچوو کە پارتەکەی ئەردۆغان شارەوانییەکانی دوو گەورە شاری ئەنقەرە و ئەستەنبۆڵی لەدەستەوە بوو و بەربژارەکانی جەهەپەی ئۆپۆزسیۆنی دەوڵەتی تورکیا ئەو دوو پۆستە گرینگەیان وەرگرت.


کوردیپێدیا - 17-12-1946\n📅 17-12-1946 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- پێشوازیکردنی لەشکری ئێران لە کۆکتەپە لەلایەن پێشەوا و دەستەیەک لە بەرپرسیارانی کۆمارەوە.\n- پێشەوا قازی محەمەد بە رەسمی شاری مەهابادی دایە دەست کاربەدەستەکانی د.ا.\n- داگیرانی ئاڵای کوردستان لەسەر شاری مەهاباد و ئاڵای د.ا لە جیاتی دانرا.\n 📒 گۆڤار | 🏳 کوردیی ناوەڕاست | مامۆستای کورد - ژماره 24 و 25 - سوید - زستان و به‌هاری 1995. لاپەڕە: 36\n 📕 پەڕتووک | 🏳 کوردیی ناوەڕاست | کریس کۆچیرا - مێژووی کورد له سه‌ده‌ی 19 و 20 دا - وه‌رگێڕانی محه‌مه‌دی ره‌یانی - چاپی یه‌که‌م - چاپخانه‌ی کارون - تاران - 1369ی هه‌تاوی. لاپەڕە: 286\n 📕 پەڕتووک | 🇮🇷 فارسی | حسن ارفع - کردها و یک بررسی تاریخی و سیاسی - ترجمه از متن انکلیسی - لندن, اکسفورد - 1966. صفحە: 84\n1. 👁 Qazî Mihemed


17:16 - 4 گەلاوێژ 2712\nکوردستان میدیا: ده‌فته‌ری سیاسیی حیزبی دێمۆکراتی کوردستانی ئێران له به‌یاننامه‌یه‌کدا ره‌وشی ئێستای سووریه‌ی بۆ کوردەکانی ئه‌و به‌شه‌ی کوردستان به ده‌ره‌تانێکی له‌بار زانی.\nده‌قی به‌یاننامه‌که به‌م چه‌شنه‌یه:\nخوشک و برایانی ئازیز!\nزیاتر له ١٦ مانگ به‌ربه‌ره‌کانێ، فیداکاری و له خۆبوردوویی خه‌ڵکی ناڕازی و ئازادیخوازی سووریه دژ به ده‌سه‌ڵاتی نادێمۆکراتيکی به‌شار ئه‌سه‌د سه‌ره‌ڕای کوشتاری بێ‌به‌زییانه‌ی هێزه‌کانی رێژیم له‌و خه‌ڵکه و پشتیوانی هێندێ رێژیمی دوور و نزیک، راسته‌وخۆ، یان ناراسته‌وخۆ له‌م ده‌سه‌ڵاته، پێی ناوه‌ته قۆناغێک که پایه‌کانی رێژیمی به‌عسی وه‌له‌رزین خستووه و هیوای به‌سه‌رکه‌وتنی یه‌کجاره‌کی بۆ خه‌ڵکی سووریه زیاتر کردووه، دیاره ئه‌وه‌ش بۆ ئازادیخوازانی ناوچه‌که بۆه‌ته جێگای خۆشحاڵی و به‌رده‌وامی ره‌وتی راماڵینی دیکتاتۆره‌کان و تێکشکانی پیلانی دۆستانی دیکتاتۆری و دژ به خه‌ڵکی راپه‌ڕیو.\nبارودۆخێکی ئه‌وتۆ له سووریه جیا له نیزیک بوونه‌وی گشتی خه‌ڵکی ئه‌و وڵاته له ئازادی و به ئامانج گه‌یشتن، ده‌ره‌تانێکی له‌باریشی بۆ خوشک و برا کورده‌کانمان له‌و وڵاته خولقاندووه بۆ ئه‌وه‌ی له شار و ناوچه‌کانی ئه‌م پارچه‌یه له کوردستان به بێ‌بوونی هێزه سه‌رکوتکه‌ره‌کانی به‌شار ئه‌سه‌د هه‌وای ئازادی هه‌ڵمژن. ئه‌م ده‌رفه‌ته بۆ کورد له سووریه که هه‌تا ئێستا رێژیمی به‌عسی، کوردیان نه‌ک هه‌ر وه‌ک نه‌ته‌وه نه‌ناسیوه، به‌ڵکوو مافی هاووڵاتیشیان پێ نه‌به‌خشیوه، ده‌ره‌تانێکی گه‌لێک گرینگ و پڕبایه‌خه.\nبۆیه حیزبی دێمۆکراتی کوردستانی ئێران وێڕای ده‌ربڕینی خۆشحاڵی له هاتنه کایه‌ی ئه‌و ده‌رفه‌ته که بۆ خوشک و براکورده‌کانمان له سووریه ره‌خساوه هیواداره که کورده‌کان له‌و ده‌رفه‌ته به ژیری و وشیارییه‌کی ته‌واو که‌ڵک وه‌رگرن. بۆ ئه‌و مه‌به‌سته‌ش یه‌کریزی و یه‌کده‌نگییان وه‌ک پێویستێکی حاشا هه‌ڵنه‌گر بۆ سه‌رکه‌وتن و گه‌یشتن به ئازادی سه‌یر بکه‌ن.\nهه‌ر له‌و پێوه‌ندییه‌دا به جێ‌یه هێزی به‌رهه‌ڵستکار و خه‌ڵکی سووریه که‌له پێناو پێکهێنانی ئه‌و ده‌رفه‌تانه به‌گشتی قوربانیان داوه و ره‌نجی زۆریان کێشاوه، هه‌ست به‌و زوڵم و سته‌مانه‌ش بکه‌ن که خوشک و برا کورده‌کانیان له وڵاته‌که‌یاندا له‌گه‌ڵی به‌ره‌وڕوو بوون و رێگا نه‌ده‌ن پاش رووخانی ده‌سه‌ڵاتی به‌شار ئه‌سه‌دیش رۆڵه‌کانی نه‌ته‌وه‌ی کورد له سووریه دیسانیش له‌گه‌ڵ ئه‌و بێ‌مافییانه به‌ره‌وڕوو بکرێنه‌وه.\nبه هیوای سووریه‌ی ئازاد بۆ هه‌موو پێکهاته نه‌ته‌وه‌یی و ئایینییه‌کان\n٤ی گه‌لاوێژی ١٣٩١ی هه‌تاوی\n٢٥ی ژوولايی ٢٠١٢ی زایینی


کوردیپێدیا - نەوشیروان مستەفا لەتەمەنی لاویدا\n📷 نەوشیروان مستەفا لەتەمەنی لاویدا | پۆل: وێنە و پێناس | زمانی بابەت: 🏳 کوردیی ناوەڕاست\nنەوشیروان مستەفا لەتەمەنی لاویدا\n➕ ئەم بابەتە لەلایەن: (م. ب.)ەوە لە: Aug 15 2015 2:51AM تۆمارکراوە\n📷 فایلی وێنە 1.0.1 33 KB Aug 15 2015 2:51AM م. ب.


به‌شی ڕاوێژ و ڕێنمایی\nچۆن دەزانی مندالەکەت دەست درێژی بەرامبەر کراوە\nدکتۆرە دیلمان ئازاد حسن مامۆستا لە کۆلێژی پزیشکی\nمندالان کاتیک دەست درێژییان دەکریتە سەر کاردانەوەیان جیاوازە دەگۆریت لە مندالیک بۆ یەکێکی تر ئەویش بەپیی:\n٢-جەند جار دەست دریژی بەرامبەر کراوە و جەند ئازاری بینیوە.\n٣-کێ بەرامبەری کردووە.\nبابەتی دەست دریژی سێکسی تایبەتە بە پزیشکی دادوەری و مامەلە کردن لەگەل ئەو\nخولی ئه‌لف‌وبێی كوردی و به‌هێزكردنی مه‌نهه‌ج و ئاماده‌كردنی مناڵ بۆ چوونه قوتابخانه...مناڵی (5 ـ 12) ساڵ ئه‌گرێته‌وه....\nدوادەرفەت چەند جێگەیەکی کەم ماوە پەلە بکەو ناوی منداڵەکەت تۆماربــــکە.\nخولی ئه‌لف‌وبێی كوردی و به‌هێزكردنی مه‌نهه‌ج و ئاماده‌كردنی مناڵ بۆ چوونه قوتابخانه...\nمناڵی (5 ـ 12) ساڵ ئه‌گرێته‌وه....\nبه‌رمه‌بنای ڕه‌چاوكردنی ڕێنمایی ته‌ندروستی، په‌یمانگای (وانه) به هه‌رزانترین نرخ‌و باشترین كوالیتی و به سه‌رپه‌رشتی توێژه‌ری\nئه‌و كچه نه‌بوو كه بینیم؟!\nئێ بێگومان ئه‌مه‌ی ئێستا ئه‌و كچه نه‌بووه كه تۆ بینیوته. تۆ چ كاتێك بینیت؟ كاتێك تۆ ئه‌و كچه‌ت بینی له ده‌ره‌جه‌ی كۆتایی خۆجوانكردنی خۆیدا بوو. تۆیش له ئه‌وجی بیركردنه‌وه‌ی سۆزداریدا بوویت. تۆیش خۆتی حه‌قیقی نه‌بووی!!! كاتێك بینیت هیچ ڕه‌فتارێكی\nده‌رباره‌ی ئه‌وه‌ی كه ده‌ڵێی ئایه ده‌ستدرێژی جنسی له مناڵیدا كاریگه‌ری بۆ سه‌ر ته‌مه‌نی گه‌وره‌یی هه‌یه. كوڕه‌كه‌م تووشی ئه‌و حاڵه‌ته بووه. ئێستا ته‌مه‌نی 22 ساڵه و هه‌ندێكجار بێتاقه‌ته؟\nخاتوون گیان، بێگومان كاریگه‌ری هه‌یه به‌ڕێژه‌ی زۆر و كه‌م. ئه‌گه‌ر كاتی خۆی ئه‌م بابه‌ته‌ی\nچ كاتێك ده‌بێت خۆت بڕیار بده‌یت له‌سه‌ر پێكهێنانی هاوسه‌رگیری كوڕه‌كانین\nپێشنیار ده‌كه‌ین كه به‌بێ ڕه‌زامه‌ندی دایك و باوك هاوسه‌رگیری نه‌كه‌یت، مه‌گه‌ر دڵنیابی له‌وه‌ی كه ڕۆشنبیری گونجاویان هه‌بێت، یان هیچ كێشه‌ی ده‌روونیان نه‌بێت. بۆ نمونه ئه‌و باوكه‌ی تووشی نه‌خۆشی ده‌روونی "پارانۆئید" ده‌بێت گومانی خراپ ده‌بات به هه‌موو ڕه‌فتارێكی ئه‌و كه‌سانه‌ی له\nچەند ڕێنماییه‌كی گرنگ بۆ دایکان و باوکان لەسەر منداڵەکانیان:\nد. دیلمان ئازاد\nوەرگیراوە لە سەرچاوە باوەرپێکراوەکان.....\nـ لەبەرچاوی منداڵ پۆشاکی نەگونجاو مەپۆشن.\nـ منداڵ لەسەروی 3 ساڵەوە هەست بە جیاوازی ڕەگەزی دەکات و ئارەزووی بۆ دروست دەبێت، بۆیە تکایە لەبەرچاویدا پۆشاکێک مەپۆشن کە هەست بزوێن بێت.\nـ لەکاتی پرسیاری جنسی منداڵ توڕە مەبن.\nـ کاتێک منداڵەکەت\nبه شێوه‌ی ئه‌نه‌ڵ سێكس دێته لام\nهه‌ردووكمان دووه‌م ئه‌زموونی پڕۆسه‌ی هاوسه‌رگیرییمانه و هه‌میشه كێشه‌مان هه‌یه.... له ماوه‌ی 3 ساڵدا زۆر\nجار تۆراوم... ئه‌خیر جار پێش ڕه‌مه‌زانبووه. ئێستا هاوسه‌ره‌كه‌م ئه‌ڵێ ئه‌تبوورم و وه‌ره‌وه. ڕای ئێوه چیه؟ له‌و باره‌یه‌وه....\nهاوسه‌ره‌كه‌م بڕونامه‌ی به‌رزی هه‌یه تا به‌یانی په‌پجی ئه‌كا، لێم ده‌دا، ساردو\nشیاوترین کات بۆ په‌یوه‌نندی سه‌رجێی هاوسەران لە رەمەزاندا کامانەن؟\nمانگی رەمەزان بەرنامەی ژیانی زۆرینەی خەڵك دەگۆڕێت بەتایبەت ژیانی ژنان و پیاوەكان و چۆنیەتی سه‌رجێی ، بەشێوەیەك ئایینی ئیسلام سه‌رجێی لە رۆژووەوانان قەدەغە كردووە جگە لە كاتەكانی نێوان بەربانگكردن تاكو پارشێوان نەبێت.\nلەمبارەیەوە كۆمەڵێك رێنومایی دەبێت لە کاتی سه‌رجێی لە\nئه‌و پیاوانه زۆر په‌یوه‌ندیان له‌گه‌ڵ گوڵ و دیاری باش نیه.....\nچه‌ند خه‌ڵك بناسیت؟!!!\nئه‌وه‌نه زیره‌ك و وریا و زیته‌ڵ و كراوه‌یت. چه‌ند ناسیاویت له‌گه‌ڵ خه‌ڵك هه‌بێت ئه‌وه‌نه دڵخۆش و به ئومێدیت. دایمه‌ن ئه‌وانه‌ی كه حه‌زیان له تێكه‌ڵی خه‌ڵك نیه. لێزمه‌یان داوه به‌ده‌سته‌وه. بوونه‌ته كۆیله‌ی نهێنییه‌كانیان. هه‌میشه ئه‌و كه‌سانه به تێكه‌ڵاوی په‌ستن. زۆرجار به‌ناوی\nمنداڵەکەت فێری بەرپرسیارێتی بکە\nنوسینی: گه‌شاو عه‌بدوالقادر ـ ڕاهێنه‌ر\nیه‌کشه‌ممه-10-کانوونی دووه‌م(مانگی 1)-2021\nبۆئەوەت منداڵی بەرپرسیار دروست بکەین پێویستە رەچاوی ئەم خاڵانە بکرێ\nله‌و قسانه‌ی كه له‌دڵی زۆرێك له ژنان بوونی هه‌یه. !!\nپێنجشه‌ممه-31-کانوونی یه‌که‌م(مانگی 12)-2020\nوتنی وشه‌ی "خۆشم ئه‌وێیت" لای تۆ و هه‌روه‌ها لا هاوسه‌ره‌كه‌شت زۆر گرنگه . به‌ڵام تۆ نابێت ته‌نها كورتی بكه‌یته‌وه له وتن، یان گوێبیست بوونی وشه‌ی "خۆشئه‌وێت"، چونكه زۆر له پیاوان له ڕێگه‌ی كرداره‌كانیانه‌وه ده‌یسه‌لمێنن كه هاوسه‌ره‌كه‌یان خۆشئه‌وێت.\n"ئه‌و ناڵێت خۆشم ئه‌وێیت!\nئایا کێ بەرپرسیارە لەم دیاردەیە !؟\nدڵسۆز حمەخان حمەبۆر سەرپەرشتیاری پەروەردەیی\nدووشه‌ممه-28-کانوونی یه‌که‌م(مانگی 12)-2020\nئێمە رۆژانە ئەچینە پارکی ئازادی بە مەبەستی کاتژمێرێک رۆشتن، ماوەیەکە دیاردەیەکی زۆۆر نامۆ ئەبینم کە وەک مرۆڤێک و پەروەردەکارێک زۆۆر ئازارم ئەدات پێم قبووڵ ناکرێت ، تەنانەت لە ماڵیشەوە بیری لێ ئەکەمەوە !!\nئەویش بینینی کۆمەڵیک مێردمناڵە پێکەوە لە نیوان تەمەنی\nباسی توانای وه‌چه‌خستنه‌وه‌ی پیاوتان كرد؟ ئه‌ی ئافره‌ت؟!!! من 40 ساڵم ئه‌گونجێ مناڵم ببێ؟\nدووشه‌ممه-21-کانوونی یه‌که‌م(مانگی 12)-2020\nبه‌ڵێ، بێگومان خوا به نسیبت بكات، .\nتوانای وه‌چه‌خستنه‌وه لای ئافره‌ت به‌نده به سووڕی مانگانه‌وه كه له‌و میانه‌دا پیتاندن ڕوو ده‌دات، واته هه‌موو مانگێك ده‌رچوونی هێلكه له‌هێلكه‌دانه‌وه به‌مه‌به‌ستی پیتاندن. توانای وه‌چه‌خستنه‌وه له ژیانی ئافره‌تدا له هه‌رزه‌كارییه‌وه، له‌سه‌ره‌تای ده‌ستپێكردنی سووڕی مانگانه‌وه ده‌ست\nته‌مه‌نم (54) ساڵه ده‌توانم وه‌چه بخه‌مه‌وه؟\nباشترین ته‌مه‌نی وه‌چه‌خستنه‌وه بۆ پیاو\nبه‌هێزترین واته لووتكه‌ی توانای وه‌چه‌خستنه‌وه‌ی پیاو له‌نێوان ته‌مه‌نی 20 و30 ساڵیدایه، پاشان ئاستی پیتاندنه‌كه ورده ورده كه‌م ده‌بێته‌وه تا وای لێدێت خه‌ریكه له ته‌مه‌نی 60 یاخود 70 ساڵیدا نه‌مێنێت.\nبه‌ڵام ئه‌مه ئه‌وه ناگه‌یه‌نێت كه له‌و ته‌مه‌نه‌دا پیاو\nتۆو نه‌كردنه زێی ئافره‌ت ده‌بێته هۆی تووشبوون به ساردی سێكسی؟ چه‌ندین پرسیاری تری خوێنه‌ران بخوێنه‌ره‌وه؟\nیه‌کشه‌ممه-13-کانوونی یه‌که‌م(مانگی 12)-2020\nهه‌موو ژماره‌كانی گۆڤاری خود بۆ فرؤشتن هه‌یه\nوه‌لامی ئه‌م پرسیارانه‌مان داوه‌ته‌وه‌به فایلی پی دی ئێف و له لاپه‌ڕه 39 هه‌موو وه‌ڵامه‌كان بخوێنه‌ره‌وه. بۆچی كچ دوای شووكردن ڕووخساری ئه‌گۆڕێت. ئایه ئه‌مه به‌هۆی سێكسسكردنه‌وه‌یه؟ ـ خواردنه‌وه‌ی ئاوی پیاو، یان ئه‌و شله‌یه‌ی ژن ده‌ری ده‌كات زیانی هه‌یه؟ من ڕۆژی 7ـ8 ده‌ستپه‌ڕ ده‌كه‌م و زیپكه‌م زۆر بووه. خه‌ریكه خۆم ده‌كوژم, ئه‌مه په‌یوه‌ندی به‌و حاڵه‌ته‌وه هه‌یه؟ـ 8 مانگه ژنم هێناوه، به‌ڵام زۆر دره‌نگ ته‌واو ده‌بێت. حه‌ز ئه‌كه‌م له‌گه‌ڵ خۆم ته‌واو بێت چی بكه‌م؟\nدووشه‌ممه-30-تشرینی دووه‌م(مانگی 11)-2020\n(77) ژماره‌ی گۆڤاری خود به هه‌رزانترین نرخ ده‌گاته ده‌ستت....\nمن ته‌مه‌نم (25) ساڵه و هۆمۆم. واته هه‌ستم بۆ ڕه‌گه‌زى مێ نیه. زیانی چییه، تكایه هاوكاریم بكه‌ن....\nله %75ی داشكان بۆ فرۆشتنی هه‌موو ژماره‌كانی گۆڤاری خود كراوه و گه‌یاندن له‌سه‌ر خۆمانه... په‌یوه‌ندی به‌م ژماره‌وه بكه 07501178484\nئایا سێكس له‌نێوان كچ و كج هه‌یه؟ ئایا مه‌رجه ژن وه‌ك پیاو ژن هه‌موو جارێك ئاوی بێته‌وه؟\nوه‌ڵامدانه‌وه‌ی كه‌ژاڵ ئیسماعیل ـ ماسته‌ر له كلی�\nـ سێكسكردن له‌نێوان كچ و كچدا به‌واتای چێژ وه‌رگرتنی هاوڕه‌گه‌ز له‌یه‌كتر، گه‌رچی ئه‌و جۆره په‌یوه‌ندییه له‌نێو كۆمه‌ڵگه‌دا ناشرینه‌و به‌تایبه‌ت له‌نیو كۆمه‌ڵگه‌ی ئێمه‌دا ئاشكرا نییه و ڕێگه‌ی پێنه‌دراوه به هۆی كاریگه‌ریی په‌روه‌رده و ئایین و كه‌لتورو ئه‌خلاقیاتی كۆمه‌ڵگه‌و شتی ناشیاوه‌وه، به‌ڵام\nتائێستا دیقه‌تی پرسیاره‌كانی مناڵانتان داوه؟\nچوارشه‌ممه-21-تشرینی یه‌که‌م(مانگی 10)-2020\nسه‌رنجی ئه‌و فه‌لسه‌فه‌یه‌تان داوه كه‌له‌پشتی نیگای ئه‌وانه‌وه په‌نهانه: كاره‌با كه ده‌بڕێت و ده‌ڕواته‌وه بۆ كوێ ده‌ڕوات؟ بۆ كوێ بڕۆین كه دڵنیاببین زه‌وی خڕه؟ بۆچی ناتوانین مردووه‌كان ببینین؟ بۆچی گه‌ڵای دره‌خته‌كان له‌یه‌كتری جیاوازن؟\nجۆری پرسیاره‌كانی مناڵان نیشانی ده‌دات كه به‌بێ ڕاڕایی و\nچاره‌سه‌ری ده‌ستپه‌ڕ ليَدانى زؤر ئه‌كرێت؟\nئێمه له‌و باره‌یه‌وه كتێبێكی 200 لاپه‌ڕییمان نووسیوه. په‌یوه‌ندی بكه بۆ وه‌رگرتنی كتێبه‌كه به خۆڕایی. هه‌ڵبه‌ت ده‌ستپه‌ڕ زیانی نییه ئه‌گه‌ر له‌سنوور تێنه‌په‌ڕێت. بۆ چاره‌سه‌ركردنی چه‌ند ڕێگه‌یه‌ك هه‌یه، وه‌ك دووركه‌وتنه‌وه له كۆمپیوته‌ر و كه‌ناڵه سێكسییه‌كان، خوێندنه‌وه و وه‌رزشكردن له‌كاتی ئیسراحه‌ت و به‌تاڵیدا،\nدواكه‌وتن له هاوسه‌رگیری بۆ كوڕان و كچان جیاوازه\nئایه تۆ كاتێك هاوكاری كه‌سێكت كردبێت هه‌ستت\nڕاسته كورد ده‌ڵێ مووری كوندار په‌كی\nته‌مه‌نت (46) ساڵه بۆچی ماویته‌وه؟\nڕێنماییكار: ئازاد جه‌لال، سه‌رۆكی ڕێكخراوی ماڵ بۆ ڕا�\nهه‌ینی-09-تشرینی یه‌که‌م(مانگی 10)-2020\nئێمه له‌و باره‌یه‌وه توێژینه‌وه‌ی زانستستیمان نیه. زۆربه‌ی ئه‌وانه‌ی كه ده‌مێننه‌وه زۆر به حه‌یاو حورمه‌ت و به قورئان جوانیشن. ئه‌مه‌یش واتای ئه‌وه نیه ئه‌وانه‌ی كه زوو شووده‌كه‌ن خوا نه‌خواسته بێ حورمه‌ت بن. وه‌ڵایی ئه‌گه‌ر بنه‌ماڵه پێوه‌ر بێت بۆ به شوودانی\nڕاوێژ و ڕێنمایی


سەركردەیەكی داعش زانیارییەكی مەترسیدار ئاشكرا دەكات – تۆڕی میدیایی خەڵک\n2019/11/01 - 9:31 AM\nتەها عەبدولڕەحیم عەبدوڵڵا، سەركردە لە ڕێكخراوی داعش و یاریدەدەی ئەبو بەكر بەغدادی، ڕایگەیاندووە، هێزەكانی سەر بە ڕێكخراوەكەی فەرمانیان لە ڕەجەب تەیب ئەردۆغانسەرۆكی توركیا وەرگرتووە بۆ هێرشكردنە سەر ناوچەی كۆبانێ لە ساڵی 2014.\nئاژانسی (فورات نیوز) لە زاری تەها عەبدولڕەحیم عەبدوڵڵا، لە دانپێدانانەكانیدا بۆ هێزەكانی سوریای دیموكرات و لە میانی لێكۆڵینەوەكان لەگەڵیدا بڵاویكردووەتەوە”بەغدادی لە ساڵی 2014 خۆی بۆ هێرشكردنە سەر دیمەشق ئامادەكردبوو، بەڵام لە دواساتدا پلانەكەی گۆڕی بەرەو شاری كۆبانێ”.\nبەوتەی سەركردەكەى داعش كە ئێستا لە زیندانەكانی (هەسەدە)دایە”بەغدادی داوای لێكردووە، هێرشبكاتە سەر كۆبانێ، ئەوان ڕێگرییان نواندووە، بەڵام ڕازایی نەبووە، پاشان زانیيان گۆڕانكارییەكە لە پلانەكەدا لەسەر داوا و پێداگریی ئەردۆغان بووە”.\nئەو سەركردەیەی داعش كە یاریدەدەری ئەبو بەكر بەغدادی بووە دەڵێت”هێرشكردنە سەر كۆبانێ و گەمارۆدانی لە مانگی ئەیلولی 2014 تا كانوونی یەكەمی 2015 كە بووە مایەی ئاوارەبوونی دەیان هەزار كورد بەرەو باشووری توركیا، لەسەر فەرمانی ئەردۆغان بوو”.\nیاریدەدەرەكەی بەغدادی، زانیاریی تەواوی لەبارەی هێرشەكەی سەر كۆبانێ ئاشكراكردووە كە لەلایەن ڕێكخراوەكەوە لە 13ی ئەیلولی 2014وە دەستیپێكرد و ڕایگەیاندووە”توركەكان داوایان لێكردی ئاراستەی جەنگەكەيان بەرەو كۆبانێ بگۆڕن، پێداگریى زۆر هەبوو لەلایەن خودی ئەردۆغانەوە، دوای ئەوەش فەرماندەی شەڕەكە كە ئەبو یاسری عیراقی بوو، ڕەوانەی عیراق كرا بۆ بێدەنگكردنی، بەڵام یاسری بە باشی دركی بە ڕاستییەكە كرد”.\nدوای ئەوەی بۆ ماوەی چەند مانگێك شاری كۆبانێ لە ڕۆژئاوای كوردستان لەلایەن چەكدارانی ڕێكخراوی داعشەوە گەمارۆدرا، یەكینەكانی پاراستنی گەل بە پاڵپشتی هێرشە ئاسمانییەكانی هاوپەیمانی نێودەوڵەتی بەسەركردایەتی ئەمریكا، توانییان لە 26 و 27ی كانوونی دووەمی 2015، بە تەواوەتی ناوچەكە كۆنترۆڵ بكەن، دوای ئەوەی داعش ناچاربوو پاشەكشەبكات.\nتوركياجيهانداعشڕۆژئاوای كوردستانسورياسورياى ديموكراتكۆبانێ\nشەڕی نێوان سوپای توركیا و هەسەدە بەردەوامە\nبەهۆی تەقەی هێزەكانی ئێرانەوە، 22 هاوڵاتی لە سنوورەكانی ڕۆژهەڵات بوونە قوربانی


گواردیۆلا: چەند ساڵێکە چاوەڕێی ئەم ساتە دەکەین\nپیپ گواردیۆلای راھێنەری یانەی مانچستەر سیتی رایگەیاند، یاریزانانی یانەکە ماوەی چەند ساڵێکە چاوەڕێ دەکەن بۆ ئەوەی بگەن بەم قۆناغەی چامپیۆنس لیگ و ئاماژەی بەوەشدا دەزانن پێویستە چی بکەن بۆ ئەوەی بگەنە یاری کۆتایی.\nپیپ لە کۆنگرەی رۆژنامەوانی پێش یارییەکە وتی، ھەشت بە شانازی دەکەم، بۆ زۆرێک لە ئێمە یەکەم جارە لەم قۆناغە بین، بۆیە ھەوڵ دەدەین ئاستێکی بەرز پێشکەش بکەین بۆ ئەوەی براوەبین.\nسەبارەت بە شکستەکانیشی لەگەڵ بایرن مونشن لە قۆناغی پێش کۆتایی پیپ وتی: ھەموو یارییەکانی قۆناغی پێش کۆتایی جیاوازن، بەرامبەر بە بارسا و ریاڵ شایەنی ئەوە نەبووین سەربکەوین، بەڵام بەرامبەر بە ئەتلەتیکۆ زۆر نزیک بووین، ئەمساڵیش لە دۆخێکی باشداین.\nسەبارەت بەوەی ئەو یارییە گەورەترین یارییەتی لەگەڵ مان سیتی پیپ رایگەیاند: نازانم، بەڵام ئەمە یەکەم جارە دەگەینە ئەم قۆناغە، لەم جۆرە یارییانە پێویستت بەوەیە ئارام بین و بزانیت چی دەکەیت، ھەمووان گرنگی یارییەکە دەزانن و چەند ساڵێکە چاوەڕێی ئەم ساتە دەکەین.\nسەبارەت بە رکابەرەکەشیان گواردیۆلا وتی: پاریس ھاوشێوەی یاری چون مەتریسدارە، دەتوانن بەباشی بگەڕێنەوەو راھێنەرێکی زیرەکیان ھەیە، نازانم چی دەکەن، بەڵام ویستی گەورەیان بۆ گەیشتن بە یاری کۆتایی ھەیە، ئێمە سەرنجمان لەسەر خۆمانە، پێویستە بەباشی بەرگری بکەین و گۆڵیش بکەین، دەزانین پێویستە چی بکەین بۆ ئەوەی براوەبین.\nسەبارەت بە شکستیان لە وەرزی رابردوو پیپ وتیشی: ژیان ھەمیشە ھەلێکی ترت پێدەبەخشێت، بۆیە ئێمە لێرەین، ھەمیشە ئارەزوم لەوەیە لە رابردووەوە فێربم، رەنگە ئەم یارییەش بدۆڕێین بەڵام دوای ئەوە ھەوڵ دەدەینەوە.


شێعره‌سات: آوریل 2008\nشه‌پۆلی نوی به نوێتر خوازانه‌وه ده‌ست پێده‌کا!\nسه‌ردێڕی وتویژیکه له‌گه‌ل؛ ئدریس عه‌لی سه‌باره‌ت به شه‌پۆڵی نوێ و نوێترخوازی..\nخوێنه‌رانی به‌ریزی ئه‌م وبلۆگه ده‌توانن له سایتی ده‌نگه‌کان دا بیخوێننه‌وه؛\nئه‌م وتوێژه بۆ گۆڤاری ئاینده ئاماده‌کرابوو و نازانم چۆن بوو له ژماره‌کانی 173 و ... "چاودێر" دا بڵاو کرایه‌وه!!\nپێویسته بڵێم وه‌ڵامی هه‌نێ له پرسیاره‌کان له وتارگه‌لی" ئپیستمۆلۆژیای شێعری کوردی" و " ئه‌ری بناپارتیستین" (نووسینی هه‌ر ئه‌م قه‌ڵه‌مه) هاتوونه‌ته‌وه گه‌ڕ...\nهیوادارم به‌چاوی ره‌خنه‌ییه‌وه بخوێندرێنه‌وه!\nارسال توسط سووزه‌نی @ ۲:۵۱ قبل‌ازظهر 0 نظر\nارسال توسط سووزه‌نی @ ۱۲:۱۲ قبل‌ازظهر 0 نظر


رۆژنامه‌وانی – دژە تیرۆری عێراق بەدوای نێرگز قادر دا دەگەڕێت\nدژە تیرۆری عێراق بەدوای نێرگز قادر دا دەگەڕێت\nتشرینی دووهەم 23, 2017 رۆژنامه‌وانى ژن و میدیا, هه‌واڵ لێدوان نووسین ناچالاککراوە لە دژە تیرۆری عێراق بەدوای نێرگز قادر دا دەگەڕێت\nبەهۆی دەرکەوتنی لە بەرنامەی بەیانی کەرکوک بە ئاڵای کوردستانەوە و هێزەکانی دژە تیرۆری عیراق داوای زانیاریی لەسەر نێرگز قادر پێشکەشکاری کەناڵی ئاسمانی کەرکوک دەکەن.\nنێرگز قادر زانیارییه‌كانی بۆ وێستگه نیوز پشتراست كرده‌وه و رایگه‌یاند: “ئەفسەرێکی دژە تیرۆری عیراق لە گروپی رۆژنامەنووسانی کەرکوک لە ڤایبەر داوای لە رۆژنامەنووسان کردووە کە هەوڵبدەن نێرگز پەیوەندییان پێوە بکات بزانین ئه‌و پاڵه‌وانه كێیه ته‌حه‌دامان ده‌كات و بە ئاڵای کوردستانەوە بەرنامە دەکات”.\nنێرگز قادر بۆ وێستگه نیوز وتیشی: “به‌پێی ده‌ستووری عیراق من هیچ سه‌رپێچیه‌كم نه‌كردوه و ئه‌وه‌ی من كردوومه گوزارشت بووه له ده‌ربڕینی كوردانه‌ی خۆم”.\nئه‌وه‌شی وت: “ئێداره‌ی كه‌ناڵی ئاسمانی كه‌ركوك له‌سه‌ر ئه‌و پرسه په‌یوه‌ندی به رێبوار ته‌ها، ئه‌ندامی ئه‌نجومه‌نی نوێنه‌رانی عیراق له فراكسیۆنی یه‌كێتییه‌وه كردووه و له كێشه‌كه ئاگاداری كردووه‌ته‌وه و ئه‌ویش پێی وتوون به‌دواداچوون بۆ پرسه‌كه ده‌كات”.\nنێرگز قادر، پێشتر به وێستگه نیوزی راگه‌یاندبوو: “وەک هاووڵاتیەکی کەرکوک دوای رووداوەکانی شانزەی ئۆکتۆبەر وەک یەکەم کچی کورد لەکەرکوک ئاڵای کوردستانم خستەسەرشانم لەبەرنامەی بەیانی باشدا ئەمەش وەک پەیامێک بۆ ئەو کەسانەی نەگەڕاونەتەوە شارەکە و پێیان وایە جارێکی تر کورد لەم شارە ناتوانێت ئاڵای کوردستان هەڵبکات، بۆیه ته‌حه‌دای هێزه عیراقییه‌كانم كرد”.\nوتیشی: “من به‌بێ ئه‌وه‌ی بترسم دەست پێشخەریم كرد، ئێوەش وەرنەوە و با پێکەوە پارێزگاری لە کوردبوونمان بکەین”.\nرۆژنامه‌وانى, ژن, كركوك, كه‌ركووك, ميديا, نێرگز قادر


باشترین 10 وڵاتی ساڵی 2018 بناسە\nکۆمپانیای "USN" ئەمریکی تایبەت بە شیکار و ھەڵسەنگاندن ڕاپۆرتێکی لەبارەی باشترین وڵات بۆ ساڵی 2018 ئەنجامدا،لە ڕاپۆرتەکەدا کە 80 وڵاتی لەخۆ گرتبوو لەسەر بنەمای چەند پێوانەیەکی دیاریکراوی وەک بەرزی ڕێژەی ئاستی کارکردن و ڕۆشنبیری کەلتوری و داب و نەریت لە کۆمەڵگادا ئەنجامدرا\nبۆ جاری دووھەم بەھۆی سەرکەوتووی سویسرا لە ڕووی گرنگیدان بە تاک ، ژینگە ،ئابوری ، دەسەڵات و ئازادی و ڕوونی دەسەڵات توانی پلەی یەکەم وەک باشترین وڵات لە جیھاندا بەدەست بھێنێت،لە دوای ئەویش وڵاتی کەنەدا دادەندرێت بە باشترین وڵات لە جیھاندا بەھۆی گرنگیدان بە پەروەردەی منداڵان و گونجاویشی بۆ کۆمپانیا تازەکان و برەودان بەکار ،ھاوکاریکردنی کەرتی خوێندن و خانەنشینی و بەھێزکردنی ڕۆڵی خانمان و بەرەوپێشبردنی ڕۆشنبیری و شارستانی و لەگەڵ گرنگیدان بە ژینگە و کەمکردنەوەی پیسبوون توانی پلەی دووھەم وەک باشترین وڵات لە جیھاندا بەدەست بھێنێت.\nلە دوای ئەویش ئەڵمانیا دێت کە دادەندرێت بە وڵاتێکی زۆر مۆدرێن بەتایبەتیش لە ڕووی بەرھەمھێنان و پیشەسازی و کار ،ھەروەھا بەرەوپێشبردی کەرتی پیشەسازی و کۆمپانیا تازە گەشەکردووەکان و تایبەتمەندە بە ڕوونی دەسەڵاتەکانی و توانیویەتی گوزەرانێکی باش بۆ ھاوڵاتیەکانی دابین بکات لەگەڵ گرنگیدانی زۆر بە کەرتی خوێندن لەم وڵاتەدا.\nلە پاش ئەم سێ وڵاتەش ڕیزبەندیەکە بەم شێوەیەیە\n12 مانگ پێشتر - Apr 3 2018 11:36AM


فڕین لەگەڵ پەرلەمانتاراندا - باسنیوز\nفڕین لەگەڵ پەرلەمانتاراندا\nیاداشتەکانی خانمێکی خزمەتگوزاری فڕۆکەوانی\n19 نیسان 2017\nپاش چەندین خوولی (زمان، مامەڵە و ئیتیک، فریاگوزاریی تەندروستی، تەکنیکی خۆرزگارکردن و نهێنییەکانی فڕۆکە و فڕۆکەوانی) و دەیان وانەی تیۆری و پراکتیکیی تر لە بواری خزمەتگوزاریی نێو فڕۆکەدا، پێرێ شەو خەونە مەزنەکەم هاتە دی و بۆ یەکەمین جار بەفەرمی لە چوارچێوەی ستافی خزمەتگوزاریی فڕۆکەی (ayway)ی تایبەت بە هێڵی فڕۆکەوانیی (bay bay get) بەرەو تورکیا فڕیم.\nناتوانم بە وشە گوزارشت لە هەستی زۆر خۆش و پڕشانازیی خۆم بکەم، ئاخر ئەو پیشەیە (مەبەستم خانمی خزمەتگوزاریی فڕۆکەوانی - مضيفة طيران)ە، خەونی دووەمی ژیانم بوو، ئەمە پاش ئەوەی نەمتوانی خەونی یەکەمی ژیانم کە (پەرلەمانتاری) بوو بەدی بهێنم، چونکە مردم و سووتم رێی بوونە (ئەندام پەرلەمان)م نەدۆزییەوە.\nئەو شەوە کە یەکەمین گەشتی رەسمیم بوو لەو فڕۆکەیەدا، دەمویست شاجوانی ئەو بوارە بم، تا پێم کرا خۆم شەنگ و کەشخە کرد، تەنانەت هەردوو خوشکەکەم تا چەند سەعاتێک پێش فڕین، خەریکی ئەوە بوون، کام تەسریحە بۆ قژم هەڵبژێرن، ج جۆرە ماکیاجێک بکەم، کام کاتژمێر و ئەنگوستیلە بکەمە دەستم و چ ملوانکەیەک لە مل کەم و کام بۆنە خۆشە لە خۆمی بدەم، بەدرێژایی گەشتەکەش، گرنگیی پرەنسیپی (رووخۆشی و دەمبەخەندەیی و لێبووردەیی و ئارامیم لەگەڵ سەرنشینەکانی فڕۆکەکەدا) لەیاد نەکرد.\nمن بەهۆی ئەوەی پێشتر لە رێکخراوێکی فیمینیزمیدا کارم دەکرد، گەلێ لە پەرلەمانتارە پیاو و ئافرەتەکانم لە نزیکەوە دەناسی، لێتان ناشارمەوە کە تا ئەو شەوەش لەدڵەوە ئیرەییم بەو پەرلەمانتارانە دەبرد، ئای چەند خۆشە پەرلەمانتاری (مووچەی باش، پلە و پێگە، بەردەوام دەرکەوتن لە میدیاکاندا، قسەی زل زل لە فەیسبووکدا، خانوو و شوقە و ڤێلا، ئۆتۆمبێلی ئاخر مۆدێل، گەشت و ئیفاد و سەفەری بەردەوام، کەشخەیی، دەوڵەمەندی و لەوسەریشەوە بە ملیۆنان دینار خانەنشین بوون).\nهەرچەندە دایکم ئێستاش هەر دەڵێ: ”ئەو خوا گەورەیە بەقوربانی بم، بینەرانی تەلەڤزیۆنی خۆش ویست کە لەکۆڵ ئەو چەلەحانێ و مێزگرد و دەمە دەمەی پەرلەمانتارانی کردنەوە!“، بەڵام لەو باوەڕەدام هەر حەسوودی و چاوپیسیی خەڵکانی وەکوو من وای کرد، مووچەی پەرلەمانتاران کرایە روبع و دەرگای هۆڵەکەیان داخرا و سەرۆکەکەیان دەرکرا و وردەوردە لە میدیاکانیشدا دیار نەمان!\nبە هەرحاڵ، ئەو شەوە زۆر بەڕێزەوە لە فڕۆکەخانەی ئیستانبوڵی تورکیا سەرنشینانی کوردستانمان داگرت و بەرەبەیانی دوێنێ لە هەمان فڕۆکەخانەوە فڕینەوە بەرەو هەولێر، دیار بوو رۆژی پێشوو ئەنجامە نافەرمییەکانی ریفراندۆمی تورکیا بۆ هەمواری دەستوور دەرچووبوو و لایەنگرانی دەنگی (بەڵێ) و ئەردۆغانی ئاخر زەمان، ئاهەنگی سەرکەوتنیان دەگێڕا.\nلە گەشتی ئاسمانیی گەڕانەوەدا، من لە بەشی بزنس کڵاسی فڕۆکەکەدا کاری خزمەتکردن و میوانداریی 7 سەرنشینی تایبەتم گرتە ئەستۆ، بۆ بەدبەختیم شەشیان پەرلەمانتار دەرچوون، 3 پیاو و 3 ئافرەت، هەموویانم یان بەئاشنایی دەناسی یاخۆ بە شکڵ و شێوە لە میدیاکانەوە بینیبوو، تەنانەت هەندێکیان ئاشنایانە سڵاویان لێ کردم و منیش زۆر بەڕێزەوە بەخێرهاتنم کردن.\nلە ئەنجامی گفتوگۆکردنیان لەگەڵ یەکتر، بۆم دەرکەوت جگە لە دوو خانمی پەرلەمانتار کە پێکەوە لە تورکیا بووبوون، ئیدی ماباقییان، هەریەکە و لە وڵاتێکەوە هاتبوون و بەڕێکەوت لە فڕۆکەخانەی ئیستانبوڵ یەکیان گرتبوو، حەوتەم سەرنشینی ڤی ئای پییش، سەرمایەدارێکی کوردی کوردستانی باکوور بوو.\nکاک ساحیب، یەکێک لە پەرلەمانتارە پیاوەکان بوو، دواتر زانیم سەر بە فراکسیۆنی (ئای باوکەڕۆیە) و لە گەشتی عەمرەوە هاتبوو، دیار بوو بەرلەوەی لە ماڵی خواوە بگەڕێتەوە، وای بە باش زانیبوو سەردانێکی تورکیاش بکات، من نازانم بۆچی لە مەککەوە هاتبووە تورکیا، بەڵام لەکن هاوڕێ پەرلەمانتارەکانی دەیگوت: ”هەندێ فحوساتی توببیم هەبوو لە ئیستانبوڵ!“، ئاگام لێ بوو بەر لە نیشتنەوەی فڕۆکەکە لە هەولێر، دەستی دایە جانتاکەی و خۆی کرد بە توالێتی فڕۆکەکەدا و کاوبۆ و چاکەت و تیشێرتەکەی داکەند و دشداشەیەکی سپیی پۆشی و دەرپێیەکی سەرخەرمانی لەپێ کرد و کڵاوێکی سپیی موشەبەکیشی کردە سەر، بەڵام خوا هەڵناگرێ هەر پێنج خولەک جارێ داوای شتێکی دەکرد و کە بۆم دەهێنا، زۆر مێبازانە چاوی لە چاوم دەبڕی!\nلەمیعە خان، کە پەرلەمانتاری فراکسیۆنی (مەوقیف) بوو، لووتی یەک تۆپ لەزگەی پێوە بوو، لە سەداسەد لام مەعلووم بوو کە عەمەلیاتی تەجمیلی لووتی کردووە، بەڵام لای هاوڕێکانی گوتی: ”جیوبی ئەنفیم هەبوو، هەراسانی کردبووم، ناچار نەشتەرگەریم کرد!“، کە یەکێک لە هاوسەفەرەکانی لێی پرسی: ”خۆ عەمەلیاتی جیووب ئاسانە، چما چوویتە ئەوروپا بۆ نەشتەرگەری؟“.. لەمیعە خان زۆر بەتووڕەیی وەڵامی دایەوە: ”بۆچی خوا کەری کردووم خۆم بخەمە بەردەستی دکتۆری کوردستان؟!“.\nهەردوو خانمی پەرلەمانتاری هاوسەفەر، سوەیلە سایلۆ و شەولان جەولانیش کە سەر بە فراکسیۆنی (سوێرە ناخورێ) بوون، بەرلەوەی فڕۆکە دەست بە جووڵە بکات، لێگا لێگا لێویان بە تەسریحەی ماچ دەگۆڕی و بە مۆبایلەکانیان وێنەی سێڵفییان دەگرت، ئەوانیش لای هاوپیشەکانیان گوتیان: “بۆ پشتیوانی لە خوشک و برایانمان لە هەدەپە و کەمپین کردن بۆ دەنگی (نەخێر) لە ریفراندۆمدا، چووینە تورکیا“، ئەلحەقی کە وێنەی مۆبایلەکانیان، پیشانی هاوڕیکانیان دا، چەند وێنەیەکی خۆیان بە جلی کوردییەوە لەنێو ئاپۆڕای جەماوەری هەدەپە و گرووپی (نەخێر)دا گرتبوو، بەڵام کە وردەوردە وێنەکان رۆیشتن، ئیدی وێنەی سێڵفیی سەر بەحری ئیستانبوڵ دەستی پێ کرد، کاک ساحیبی پەرلەمانتار بۆ چرکەیەکیش چاوی لە مۆبایلەکەی خاتوو شەولان جەولان نەترووکاند.\nمنیش هەموو ئەم گفتوگۆ و دیمەنانەم بەدەم خواردن هێنان و شەربەت و ئاو گێڕان و خاوێنکردنەوەی کورسییەکانیانەوە دەبینی و دەبیست.\nشێخ سەحلووبیش پەرلەمانتاری فراکسیۆنی (خێرەومەند) بوو، ئەویش پشتی ملی بە پانایی بستێک سوور هەڵگەڕابوو کرێمێکی چەوریش لێ درابوو، تەوقی سەریشی هەمووی وردە مەزبەتەی برین بوو، کە کڵاوەکەی لا برد، زانیم ئەویش لە تورکیا نەشتەرگەریی روواندنی قژی کردووە و بەدرۆ لای هاوڕێکانی دەڵێ: ”دەعوەتی پەرلەمانی مۆڵدافیا بووم“. مۆڵدافیا!!!!! پیاوم ئەوێ بتوانێ بەدرۆی بخاتەوە.\nشەشەم پەرلەمانتار، یاقووبی یاقووتی سەر بە فراکسیۆنی (برا ڕۆ کۆنی) بوو، دیار بوو کەمێک زمانی تورکیی دەزانی، یاقووب لای سەرمایەدارە کرمانجییەکە بەتورکی گوتی: ”چووم بۆ ئیتاڵیا ئیقامەم وەرگرتووە“، کەچی لای برادەرەکانی خۆی ئەم درۆیەی کرد: ”داوەتی پێشانگای کتێب بووم لە لیتوانیا!“.\nپاش بیستنی ئەم چیرۆکانە، هەستم کرد پەرلەمانتارانی کوردستان، سوودێکی زۆر باشیان لەم عوتڵە دایمییەی خۆیان وەرگرتووە، بەڵام ئەو کاتە تووشی شۆک بووم، کە سوەیلە سایلۆی پەرلەمانتار لە سەرمایەدارە کوردەکەی باکووری پرسی: ”لە ریفراندۆم بە (بەڵێ) دەنگت دا یان بە (نەخێر)؟“، ئەو سەرمایەدارە نەگبەتە دەمی سووتا و بە پێکەنینەوە هەر ئەوەندەی گوت: ”دەنگێ من بۆ (بەلێ) بوو!“..وەختێکم زانی هەر شەش پەرلەمانتار هەستانە سەر پێ و گوتیان: ”چما بە (بەڵێ) دەنگت دا؟ هەی خائینی جەردەوان!“.


عوسمان زیندانی/ کۆمیتەی ١ی ئایار و خەباتێکی بەردەوام\nبەسیەتی جەنگ و برسێتی بەسیەتی گرانی و بێکاری\nهەموو ساڵێک لە یەکی ئایاردا سەرجەم کرێکاران و سەندیکا کرێکارییەکان و هێز و لایەنی سۆسیالیست و چەپ و کۆمنیست و شیوعییەکان لە تەواوی دنیادا یادی ١ی ئایار (ڕۆژی جیهانی هاوپشتی چینی کرێکار) بەرز و شکۆدار ڕادەگرن.\nئەم بۆنەیە دەکەنە فرسەت و هەلێک بۆ خستنەڕووی ئامانج و بەرزکردنەوەی داخوازییەکانیان لەبەرانبەر سەرمایەداراندا. چینی کرێکار و هاوسەنگەرەکانیان بەشێوازی جۆراوجۆر دێنە مەیدان دژی سیاسەت و بەرنامەکانی نیزامی سەرمایەداری و کۆمپانیاکانیان. دیارە لەهەموو پایتەختی وڵاتاندا بەشێوازی جیاواز و بەرزکردنەوەی دروشم و داخوازی جۆراوجۆر مەراسیم و یادەکە دەکەنەوە و بەپێی قۆناغ و هەلومەرجی واقعی مەوجودی ئەو وڵات و جێگایە درێژە بەخەبات دەدەن.\nچینی کرێکاری هەرێمی کوردستانیش وەک بەشێکی دانەبڕاو لەگەڵ دنیای سەرمایەداری ئەمڕۆدا، کە گیرۆدەی کاری کرێگرتە و یاسا و سیاسەتی ئابووری بازاڕە هاوشێوەی هاوچینەکانیان لەدنیادا هەمان چارەنووسیان هەیە لە بێکاری لەڕادەبەدەر و نەبوونی بیمەی بێکاری، و ئەوانەش کاریان دەست دەکەوێت لە هەلومەرجێکی دژوار و سەختدا و بەکرێی کەم و کاری زۆر و نەبوونی سەلامەتی تەندروستی و پیشەیی و نەبوونی ئازادی کار و هەڵسوڕانی سەندیکایی ژیان و گوزەرانیان بەسەر دەبەن.\nلەلایەکی ترەوە قەیرانە زۆرەکانی دەسەڵاتی سەرمایە لەهەرێمدا زیاتر باری سەرشانی کرێکارانی قورستر کردووە، بەهۆی کەمکردنەوەی خزمەتگوزارییە گشتییەکان و گرانی بازاڕ و زیاترکردنی باج و رسومات لە سەر هاووڵاتیان و نەبوونی خانوبەرەی پێویست و هەرزان بۆ نیشتەجێبوونی خانەوادەی کرێکاران.\nدیارە ئەم دۆخەی کوردستان بێ ململانێ و کێشمەکێش تێنەپەڕیوە هەر حزب و لایەنێکی چەپ و کرێکاری بەشێوەی جیاواز و بەڕێگەی خۆی خەباتی کردووە بۆ ڕاوەستانەوە بەڕووی ئەم بەرنامانەی حکوومەتدا .\nبەڵام سەرباری خەباتی هەمووان کە جیاواز و لێک دوور و پچڕ پچرە نەتوانراوە بەر بەچەوسانەوە و ستەمی حکومڕانانی کوردستان بگیرێ، دیارە ئەمە جگە لە هۆکاری نادیموکراتی بوون و تاکڕەوی سیاسی و زەبروزەنگی دەزگا ئەمنی و سەربازییەکانی دەسەڵات بەرانبەر جوڵانەوە و ناڕەزایەتی کرێکاران و حزب و لایەنە چەپەکانی هەرێمی کوردستان کە هۆکارێکی تری سەرەکی بەرەوپێشنەچوونی خەباتی چینایەتییە.\nبەڵام هۆکارێکی تری گرنگ هەیە کە بۆتە هۆی لاوازی هێزی چینایەتی کرێکاران و چەپەکان لە داکۆکیکردن لە بەدیهێنانی ئازادی و یەکسانی لەکۆمەڵگەدا.\nبۆ ئێمەی چەپ زۆر گرنگە زیاتر ورد بینەوە لەهەڵەکانی خۆمان لە نەبوونی گیانی هاوکاری و هەماهەنگی سیاسی و هاوپشتی چینایەتی لەنێوان لایەنی سیاسی و کەسایەتی چەپ و پێشکەوتوخواز و ڕێکخراوە کرێکاری و سەندیکاییەکاندا.\nلەهەمان کاتدا هەوڵدان بۆ دۆزینەوەی میکانیزم و شێوازی خەباتی نوێ و کاریگەر و هاوبەش لەسەر بنەمای بەرژەوەندی چینایەتی کرێکاران و هەژاران و پەراوێزخراوانی کومەڵگەدا بۆ بەگەیشتن بە ئامانجەکانی کرێکاران.\nلەم بارەیەوە ماوەی چەند ساڵێکە لەسنوری پارێزگای سلێمانیدا بەهاوبەشی و دوور لەدیدگایی بەرتەسکی حزبایەتی (کۆمیتەی مەراسیمی یەکی ئایار) لە کۆمەڵێک هەڵسوڕاو و گرووپی کرێکاری و رێکخراو و سەندیکا کرێکارییەکان پێکدێت و چەپەکانیش پشتیوانی و بەشداری کار و چالاکییەکانی یەکی ئایار دەکەن و حەقیقەتی تاڵی ژیانی کرێکاران بێ دوودڵی دەخەنە ڕوو و فشاری جەماوەری دەکەن دژی دەسەڵات و کۆمپانیاکان .\nئەمساڵ لەژێر دروشمی (بەسیەتی جەنگ و برسێتی، بەسیەتی گرانی و بێکاری) خۆپیشاندانی و ناڕەزایەتی بە بەرزکردەوەی چەندین ئامانج و دروشمی کرێکارییەوە بەڕێوەچوو سەرباری دروست کردنی ئەستەنگەکانی دامودەزگا ئەمنییەکان لەم خەباتە، بەڵام ئاڵای سووری کرێکاران ئاسمانی شەقامی شاری رەنگڕێژی خەباتی چینایەتی هاوبەش کرد. \nپرسیار ئەمەیە ناکرێت کۆمیتەی یەکی ئایار بەردەوام بێت دوور لەبەرژەوەندی گرووپ و حزب و کەسێتی سیاسی و ئامانج و ئاواتەکانی کرێکاران گرێ بدات لەگەڵ ئەو هەموو ناعەدالەتیەی بەرانبەر مووچەخۆران و بێکاران و خەڵکی کاسبکار و ڕەشورووتی کوردستان دەکرێت و ئەم کۆمیتەیە ببێتە سەنگەری راستەقینە و ڕاستەوخۆی جەماروەر بەگشتی و چینی کرێکار بەتایبەتی.\nئەزموونی ژیانی سیاسی و مێژوویی پێمان دەڵێ هاوپشتی کرێکاران و زەحمەتکێشان و چەپەکان گرەوی بردنەوەی سەرکەوتنی خەباتە و هەلی شکستی ستەمکاران زیاتر دەڕەخسێنێت.


پرسی گەرموگوڕی بەرزکردنەوەى نرخی دۆلاری ئەمریکی بەرامبەر دیناری عێراق خەریکە بەرە بەرە سارد دەبێتەوە، بەوپێیەی لە دواین گفتوگۆکانیدا لەبارەى پڕۆژەیاسای بودجەی ساڵی 2021، لیژنەی دارایی پەرلەمانی عێراق گۆڕانکارییەکی ئەوتۆی نەکردووە، بەڵام دوو ئاماژە هەن.\nموسەننا سامەڕایی، جێگری سەرۆكی لیژنەی دارایی پەرلەمانی عێراق لە ڕاگەیەنراوێكدا كە "ناس كورد" بەدواداچوونی بۆ كردووە (5 شوباتی 2021) بە ڕوونی ئەوە ئاشکرا دەکات کە "لیژنەی دارایی بەرپرس نییە لە بابەتی بەرزکردنەوەى نرخی دۆلار" و جەخت دەکاتەوە کە "ئەو پرسە تایبەتە بە بانکی ناوەندییەوە."\nلە ئاماژەیەکی تردا، هەر ئەمڕۆ هەیسەم جبوری، سەرۆكی لیژنەی دارایی لەپەرلەمانی عێراق لە ڕاگەیەنراوێکدا کە "ناس كورد" بەدواداچوونی بۆ كردووە گرنگترین بڕگە پەسەندكراوەكانی بودجەی 2021 عێراقی بڵاوکردووەتەوە و دەردەکەوێت نرخی دۆلار هەر وەک خۆیەتی.\nبەڵام هەیسەم جبوری بابەتێکی تر دەوروژێنێت و دەڵێت، بڕیاردراوە بە "تەرخانکردنی بڕێک پارە بۆ پەرەبووکردنەوەى زیانلێکەوتووانی گۆڕینی نرخی دۆلار لە کەرتی تایبەت، ئەوەش بۆ بەردەوامیدان بەو پڕۆژانەی کە وەزارەتی پلاندانان و دیوانی چاودێری دارایی داوای کردوون."\nچاودێران پێیانوایە، ئەو دوو ئاماژەیە دەرخەری ئەو ڕاستییەن کە نرخی دۆلار بە لایەنی کەمەوە، لەمساڵدا، وەک خۆی دەمێنێتەوە و ناگۆڕێت کە هەر دۆلارێک بە هەزار و 450 دینار دیاری کراوە.\nلەبارەى پڕۆژەکانەوە، پێشتر ڕیاز تەمیمی، ئەندامی لیژنەی ئابوری و وەبەرهێنانی پەرلەمانی عێراق ڕایگەیاند، "بەرزبوونەوەی نرخی دۆلار سودی بۆ بودجە دەبێت، بەڵام خزمەت بەکەرتی تایبەت ناکات، بەتایبەت کە گرێبەست و کۆمپانیا بەڵێندەرەکان لەسەر نرخی پێشتری دۆلار ئەنجام دراون.\nهەروەها جەمال كۆچەر، ئەندامی لیژنەی دارایی لە پەرلەمانی عێراق (9ی کانونی دووەمی 2021) لە لێدوانێکی تەلەفزیۆنیدا ڕایگەیاند، " لەم دۆخەی ئێستادا حكومەتی عێراق نیازی دابەزاندنی نرخی گۆڕینەوەی دۆلاری بەرامبەر نییە و گۆڕانكاری لە نرخی ئێستادا ناکات."\nوتیشی، "ئەو نرخەی لە پڕۆژەیاسای بودجەی 2021-دا بۆ دۆلار دانراوە لە دەسەڵاتی پەرلەماندا نییە گۆڕانكاری تێدا بکات و لە بودجەدا بڕیاری لەسەر دراوە و حکومەت لەسەر ئەو نرخە داهات و خەرجییەکانی دیاریکردووە."\nپەیامى حەلبوسى لە بارەى هێرشە موشەکییەکەى سەر هەولێر\n2021.02.16 - 09:42


پشتیووانی لە خۆپیشاندان و ناڕەزایەتیەكانی خەڵكی كوردستان دەكەین\nکەمپینی بەرگری لە ئازادی- دانمارک\nTuesday, 08.25.2020, 7:59\nچەند ڕۆژێكە شارەكانی كوردستان بوونە تە مەیدانێكی فراوانی خۆپیشاندان و ناڕەزایەتیه کانی جەماوە ری کوردستان به هه موو چین و توێژه کانیە وە.\nئەم ناڕەزایەتیانە نیشانەی بەدەنگهاتنی سەرجەم بێبەشان و مەحرومان و بێکاران و کارمەندانی موچەخوراو و خوێندکارانی دانەمەزراوە كە سنوری ناوچە و شار و قەڵەمڕەوی هه ردوو ئیداره ی زەرد و سەوزی گرتوه ته وە، وه ئاماژە یە کیشە لە به كۆتاهاتنی فریوودان و دابەشكردنی خەڵكی ناڕازی كوردستان.\nدەرکەوت ئەوەی کە لە ٢٩ ساڵی ڕابردوودا پێی دەوترێت (حكومەتی هەرێمی كوردستان)، شتێک نەبووە و نیە بێجگە لە تاقمێکی خاوەن کۆمپانیای زەبەلاح و بازرگانانی نەوت و خوێن و تاڵانكاری، کە سەروەت و سامانی وڵاتیان قۆرغ کردوە و خاوەن میلیشیا و دامودەزگای سەرکوتگەرن و ژیان و ئاسایش و ئارامی خەڵكیان لە پێناو کەڵەکەکردنی سەرمایەکانیان تاكو لێواری مەرگ بردووە.\nنەدانی مووچە، نەبوونی خزمەتگوزاری ئاو و كارەبا، پەکخستنی کەرتی گشتی تەندروستی و نەخۆشخانەکان و حەواڵەکردنی تەندروستی هاوڵاتیان بۆ بازرگانی کەرتی تایبەتی، برسی كردنی خەڵکی تا ئاستی خۆکوژی، گرانی و نەبوونی هیچ یاسا و ڕێسایەك بۆ پاراستنی كەرامەتی ئینسان، تیرۆر و كوشتن و دەسگیركردنی ئازادیخوازان و خۆپیشاندەران، ڕووی ئەم دەسەڵاتە تاوانكار و سەركوتگەرەی هەرێمی كوردستانی دەرخستووە کە هەڵگری هیچ بەهایەكی ئاكاری و ئینسانی نیە جگە لە تاڵان ودزینی سامانی ئە و هەرێمە.\nبەدرێژایی سێ دەیە خەڵکی ئازادیخواز و وەتەنگهاتووی کوردستان بەردەوام بوون لە ناڕەزایەتی و خۆپێشاندان و ڕاپەڕین دژ بەم دەسەڵاتە و ئەم خۆپێشاندانانەی ئەمڕۆژانەش کە بەردەوامی ئەو مێژوە یە لە خەباتیان ئەوە دەسەلمێنێت کە کۆتایهێنان بەسەرجەم نەهامەتی و برسیەتی و چەوساندنەوەیەک کە ئەم دەسەڵاتە بەسەر خەڵكی كوردستانیدا سەپاندوە، لە گرەوی ڕزگاربوونیاندایە لەدەست خودی ئەم دەسەڵاتە مافیایەی هەرێمی كوردستان و هەڵتەکاندنی بنەما ئابوری و كۆمەڵایەتیەکانی و لە جێگەیدا دەسەڵاتی خەڵك و جەماوەری خرۆشا و دامەزرێنرێت. گاڵتەجاڕی چاكسازی، حکومەتی تەکنۆکرات و هەڵبژاردنی پێشوەختە هیچ نیە بێجگە لە ئاڵوگۆڕێکی شکڵی و درێژ كردنەوەی تەمەنی نەگریسی ئەم دەسەڵاتە و دوبارەکردنەوەی ئەزمونی بزوتنەوەی گۆڕان.\nئێمە لە دەرەوەی وڵات هەوڵدەدەین تواناكانمان بخەینەگەڕ بۆ هەرچی زیاتر پشتیووانی كردن لە خەڵكی ناڕازی و ئازادیخوازی كوردستان و خۆپێشاندان و ڕاپەڕینەکانیان، وەهاوکاتیش لە هەوڵدادەبین بۆ ڕسوواكردنی كوشتن و ڕفاندن و دەسگیركردنی خۆپیشاندەران و توندوتیژی نواندن بەرامبەریان لەلایەن دەزگا سیخوڕی و نهێنی و بەناو ئاسایشەکانیانەوە.\nنەنگ و شەرمەزاری بۆ دەسەڵاتی سەرکوتگەر\nئازادی بۆ گیراوەکان\nسەرکەوێ خەبات و ناڕەزایەتیەکان\nكەمپینی بەرگری لە ئازادی و خواستەكانی خەڵكی كوردستان-دانیمارك\nئەرشیفی (کەمپینی بەرگری لە ئازادی- دانمارک)ی نووسەر\nسزادان کولتوری حیزبی (بەعس)ە\nسەرکەوتوو بێت، خۆپێشاندان و ناڕەزایەتیەکانی خەڵکی کوردستان\nئەڵقەیەک لە ملهوڕی و دەستدرێژیەکی بەرنامەدارێژراو


هێرشی فەجری 10 كە بە نهێنی یارەسواللە بۆ داگیركردنی هەڵەبجە دەستی پێكرد" یەك و نیوی شەوی 12 لەسەر 13ی 3-1988 هێرش بە رەمزی یا رەسولەڵا دەستی پێكرد. لە ناكاو چاومان لە چەخماخەو ئینجا تەقە لەسەر قوللەی چادرگە (بەفری میری) سەر لوتكەی شنرۆێ دەستی پێكرد لە لایەن سوپای پاسدارانەوە- گازبارانی هەڵەبجەو راستی روداوەكە, حەمەی حەمە سەعید, 2014 ل79 " كەواتە یەكەم تەقە پاسدار كردویەتی ", بووە هۆی ئەوەی ئێران سەركەوتن تۆمار بكات پاش زنجیرەیەك شكست لە باشورو ناوەڕاستی عێراقەوە, بە دوایدا هەردوو هێرشی زەفەری 7 لە خورماڵ و بەیت المقەدەس 4 لە بەرزاییەكانی شەمێران و سورمڕ لە سەر دەریاچەی دەربەندیخان ئەنجام بدات, 5 شاری عێراقی بۆ یەكەمجار لە گەڵ نزیك 1000 كم دووجار خاك بكەوێتە ژێر دەستیان, هەڵەبجە گەورەترین شاری عێراقی بوو ئێران لە ماوەی جەنگی 8 ساڵەی عێراق - ئێران داگیری بكات, دوای شەڕەكە هیچ زەوییەك بە دەست كوردەكانەوە لە رۆژهەڵاتی كوردستان نەما كە تا ئەوكات ناوچەی نەوسود لە ژێر كۆنترۆڵی هێزەكانی دیموكراتدا بوو, بەمەش ئێران كۆمەڵێك ئامانجی پێكا.\nئەو لایەنانەی بوونە قۆنتەراتچی هێنانی پاسدار بۆ سەر ناوچەكە, تەنها قوماریان بە خەڵكی سڤیلی شاری هەڵەبجەو ناوچە ئەنفالكراوەكانەوە نەكرد, بەڵكە بە كوردی پارچەكانی دیكەشەوە كردیان, لەو هەموو شەڕانەدا ئەگەر بۆ خۆیان بە زیانێكی كەم دەرچوون" لە هەموو ئەو بەناو داستانەدا 8 پێشمەرگەی ینك , 6ی سۆسیالست و 4ی پارتی بوونە قوربانی , دیار نییە چەندیان بە گازی كیمیاوی گیانیان بەخت كردووە"گازبارانی هەڵەبجەو راستی روداوەكە, حەمەی حەمە سەعید, 2014 , ل184"", ئەو فەرماندانەی خەڵكی ناوچەی هەڵەبجەو دەوروبەری بوون ماڵ و مناڵیان پارێزرا چونكە پێشتر ئاگادار كرانەوە, لێ مەرگە ساتیان بۆ ئەو خەڵكە ساز دا.\nلە 28 ساڵ لەمەوپێشەوە, كە خەڵكی شاری هەڵەبجە و تەواوی كوردستانیان ساڵانە یادی 5000 قوربانی هەڵەبجە دەكەنەوە, پێویستە لە گەڵ ئەواندا یادی هەموو قوربانیەكانی رۆژهەڵات بكەنەوە كە لە هەمان پرۆسە گیانیان بەخت كردووە, هاوكات ناویان لە لیستی قوربانیانی هەڵەبجە بنوسرێت, كە بریتین لە 72 پێشمەرگەی كۆمەڵەو 5ی دیموكرات, 52 پێشمەرگەی سوپای رزگاری" هێزی رزگاری لە ناو بیارە 7 كوژراو 45 دیلیان دا " كۆمەڵكوژی كورد لە جەنگی ئێران عێراقدا- هەڵەبجە 16-3-1988 بە نموونە ل 295" ", سەرباری رەشبگیری ئەو خەڵكە سڤیلە رۆژهەڵاتیانەی لە ناوچەكە بوون " كۆی گشتی 350 دیل, 27 تەسلیم بوونەوە" كۆمەڵكوژی كورد لە جەنگی ئێران عێراقدا - هەڵەبجە 16-3-1988بە نموونە ل 291 ", هاوكات دۆكۆمێنتەكانی بەعسیش لە هەڵەبجە گرتران كە ناوی زۆر لە نەیارانی كۆماری ئیسلامی تێدا بوو, دواتر كەوتنە بەر پەلامار و هەڕەشەكردن لە ناوخۆ, سەرباری ئیعدام و زیندانی دی كە ئامار نەكراون, واتا زیانی رۆژهەڵاتیەكان لە تاوانی هەڵەبجە زۆر لەوە زیاترە كە باسی لێوە دەكرێت.\n" نەدەكرا ڕاستەوخۆ بەرنامەكەی خۆمانیان پێ بڵێین , لەبەر پاراستنی نهێنی چالاكی یەكەو ئاشكرا نەبوونی . دیاربوو زۆریان پێ ووتبون بەڵام لایەنی دیموكرات گاڵتەیان بە هەواڵەكە هاتبوو ووتبویان پڕوپاگەندەی كۆماری ئیسلامی ئێرانە بۆ چەواشە كرنی ئێمە , لە ڕاستیدا لەم لاشەوە چونكە هێز كۆكردنەوەكانی ئێمەو ئێرانیش ئەوەندە بە نهێنی بوو كە بە شەو جموجۆڵمان ئەكرد و بە تایبەتی حكوومەتی ئێران هێزەكانی زۆر بە نهێنی ئەجوڵان بە ئۆتۆمۆبێلی داخراو بە شەو لە ناوچەكانی نێوان (( پاوەو جوانڕۆو باینگاندا)) بڵاوەیان پێ كردبوو لە دۆڵ و شیوو ناو دارستانی ناوچەكەدا جێگایان چاك كردبوو , هاتوو چۆشیان لەو ناوچەیە قەدەغە كردبوو ((كارەساتی كیمیابارانی هەڵەبجە بەهاری 1988- شەوكەت حاجی مشیر ل106). (( لە هەمان ڕۆژیشدا نامەیەكیان ناردبوو بە كەسێكی دڵسۆزدا كە بیگەیەنێتە لێپرسراوەكانی كۆمەڵەی زەحمەتكێشانی ئێران -((كارەساتی كیمیابارانی هەڵەبجە بەهاری 1988- شەوكەت حاجی مشیر ل 106 ), باسی هێزی رزگاری ناكات چونكە ئەو تاوانەی بەرامبەر ئەوان كرابوو وەك كۆمەڵەو دیموكرات لە قاو نەدرابوو, بە هۆی لاوازی پێگەی سیاسی و پەیوەندیەكانی سوپای رزگاری لە گەڵ بەعس , زیاتر وەك هێزی پاشكۆ دەناسران .\nئەو پێشمەرگانەی لەگەڵ حدكا دانیشتوون و پەیامی هێرشەكەیان پێ گەیاندوون, كاك شەوكەت بەم شێوەیە ڕیزبەندییان دەكات ((ئەوانەی لە گەڵ دیموكرات دانیشتن بریتی بوون لە شەوكەت حاجی مشیر , مامۆستا ساڵەح قادر, قادر كۆكۆیی, محەمەد حەمە سەعید- كارەساتی كیمیابارانی هەڵەبجە بەهاری 1988- شەوكەت حاجی مشیر ل 107 )).\nوەلێ كاك حەمەی حەمە سەعید دەڵێت"قسە كردن لە گەڵ حزبی دیموكرات و كۆمەڵەی ئێران و سوپای رزگاری, ئەویش سپێردرابوو بە ( من و كاك حامید و نیازی). گازبارانی هەڵەبجەو راستی روداوەكە, حەمەی حەمە سەعید, 2014 ل71", كەواتە ئەم برادەرانە لە ژیاندا ماون دەبێت رونكردنەوەی زیاتر بدەن لەسەر پەیوەندیكردن بە كۆمەڵەو رزگارییەوە, بۆ سەلماندنی وتەكانیان هەر ئەوەندە بەس نییە بڵاویان كردۆتەوە, بە دانپێنانی خۆیان بەرپرسی یەكەمن.\n((كۆمەڵە ئەگەر چی دوورتر بوون لە سنوری ئێمە و تێكەڵاویشمان زۆر كەمبوو پێكەوە لەو سەردەمەدا, هەندێ ساردیش هەبوو لە نێوان هەندێ لێپرسراوانی ئەو سنورەی ئێمە و ئەواندا ئیتر هەر باوەڕیان بە هەواڵەكە نەكرد و گاڵتەشیان پێ هاتبوو و هیچ وەڵامیشیان نەداینەوە نە بە نامە و نە بە نوێنەریان - كارەساتی كیمیابارانی هەڵەبجە بەهاری 1988- شەوكەت حاجی مشیر ل107.((, وەلێ حەمەی حەمە سەعید هەواڵەكە دەكات بە نامەو نامەبەریش ناوی دیار نییە, كەسیش نازانێت گەیاندویەتی یان نا؟, هاوكات نازانرێت كە لەو چركە ساتەدا پەیوەندی كۆمەڵەو رزگاری چۆن بووە, كە پێشتر باش نەبوو, دوو لایەنیش پەیوەندیان باش نەبێت چۆن بە یەك نامە هەردوولا ئاگادار دەكرێنەوە, ئاوا باسی دەكات "..... نامەیەكمان بۆ كۆمەڵەو گوردانی شوان لە بیارە ناردوو هەمان قسەو باسمان بۆ نووسیبوون وە لە نامەكەدا داوامان كردبوو ئەوان خۆیان لە گەڵ سوپای رزگاری قسە بكەن " گازبارانی هەڵەبجە و راستی روداوەكە – حەمەی حەمە سەعید 2014 ل 73"..... " كۆمەڵە وەڵامیان نەبوو, دووبارە من و كاك شەوكەت و چەند كەسێكی تر چووینەوە بۆ لای دیموكرات بۆ بارەگای سەرەكیان لە گوندی دەرەتفێ لە گەڵ مەنسوری فەتاحی و كاوەی بارامی و حەمەی وەلەدبەگی و حەمەی مزەفەری دانیشتین, ئەمجارە بە جدی داوامان كرد هەرچەندە ئەمە قسەی ئێرانییەكانە گوایە لێرەوە پەلامار نادەن - گازبارانی هەڵەبجەو راستی روداوەكە, حەمەی حەمە سەعید, 2014 ل 74" باشە دیموكرات بەو هەموو كۆبونەوەیە باوەڕو متمانەیان پێتان نەكردبێت, كۆمەڵە وەڵامی چی هەبێت بە نامەیەكی نەسەلمێنراو, كە وەڵامیان نەبووە بە دواداچونیان نەكردۆتەوە بۆ جاری دی وەك ئەوەی بۆ حدكا كردیان چوار جار لە گەڵیان دانیشتوونە.\nلە بەر ئەوەی خۆیان بەشكن لە ئاگادار كردنەوەی گوردانی شوان و سوپای رزگاری بۆیە هەر بەڵگەی نا رون و جیاواز دەهێننەوە, تەواوی بەڵگەكانیش بكەر كە گەیەنەری نامەیە یاخود ناردنی هەواڵە نا دیارە " كاوەی بارامی دەڵێ : ئەو كەسەی ناردمان بەدوای هێزی بەیاندا پێمان وت داوا لە كۆمەڵەش بكات بێن پێكەوە دەردەچین بەڵام وەڵامیان نەبوو- " گازبارانی هەڵەبجە و راستی روداوەكە – حەمەی حەمە سەعید 2014 ل 97"لێرەشدا هەر كەسەكە نادیارە, وەلێ زۆربەی سەركردەكانی ئەوكاتی كۆمەڵە كە من پرسیارم لێكردوون , هاشا لەوە دەكەن كە هێزەكەیان لە بیارە ئاگادار كرابێتنەوە لە هێرشی كۆماری ئیسلامی ئێران.\nهەرچەندە لە جێگەیەكی دی و لە لێدوانی بۆ بەڕێز یۆست هلتەرمان دەڵێت ((.... لە مارتی 1988دا جەنگاوەرانی حدكا و كۆمەڵە, لە شاخەكانی سەروی هەڵەبجەوە بوون و لە لایەن ڕژێمی عێراقەوە دەپارێزران, ئەوان ئەگەر هۆكاری سەرەكیی داگیركردنەكەی ئێران نەبووبن, ئەوە بە دڵنیاییەوە یەك لە ئامانجە سەرەكییەكانی بوون .هەر كە هێزەكانی ئێران هاتنە ناو عێراقەوە, هێزێكی تایبەت یەكسەر چووە سەر ئەم دوو گروپە, بەڵام ینك, كە پەیوەندیەكی باشی هەبوو,لانیكەم لە گەڵ حدكادا, هەردوو حیزبەكەی ئاگادار كردبوەوە لەو پەلامارەی بەڕێوەبوو, وەك هەوڵێك بۆ دەرباز بوونیان, هەموو فەرماندەكانی ینك لەسەر ئەوە كۆك بوون و بۆ نموونە, شەوكەتی حاجی مشیر (لە چاوپێكەوتنێكی ساڵی2002دا)وتی كەوا ویستووییەتی دۆستەكانی لە حدكا ڕازی بكات بۆ ئەوەی ئەو ناوە بەجێبێڵن, چونكە بنكەو بارەگایان لە گوندەكانی هاوار و دەرەتفێ بوولە نزیك جەنگاوەرانی ینك ەوە((من چوار كۆبونەوەم لە گەڵ كردن و نەمدەتوانی بڵێم ئۆپەراسیۆن لە كات و ساتدایە.هەموو ئەوەی توانیم كە بیڵێم ئەوەبوو كە عێراق پلانی بۆ ڕووخاندنی هەڵەبجە داناوەو ڕەنگە شەڕ بەرپا ببێت.ئەوان باوەڕیان پێ نەكردین و بێجگە لەوەش لە ژێر فشاری عێراقدا بوون بۆ مانەوە-كارێكی ژەهراوی ,ل255 )).\n((دووحه‌فته پێش هێرشی ئێران بۆ سه‌ر شاره‌زوور و هه‌ڵه‌بجه دوو به‌رپرسی یه‌کیه‌تی هاتنه لای ئێمه و به‌رپرسانی ئێمه‌یان ئاگادار کرد که ریژیمی ئێران به‌نیازه هێرشێکی به‌رین بکاته سه‌ر هه‌موو پارێزگه‌ی سلێمانی و نه‌ک هه‌ر هه‌ڵه‌بجه و سه‌یدسادق به‌ڵکوو دوورنیه سلێمانیش بگرن و یه‌کیه‌تی، پارتی و حه‌ره‌که ئیسلامیش هاوکاری ده‌که‌ن و قه‌راره دوای ئازادبوونی، ناوچه‌که بده‌نه ده‌ست هێزه کوردیه‌کان! بۆیه پێشنیارتان پێده‌که‌ین که هێزه‌که‌تان یان هیچ نه‌بێ ژن و مناڵه‌که‌تان له‌مناوه دوور خه‌نه‌وه با تووشی له‌گه‌مارۆ که‌وتن و گیر و گرفتی خراپ نه‌بن! ئێمه پێمان وانه‌بوو له‌ده‌سڵاتی سپای ئێران دا هه‌بێ '' شنروێ''، ''سوونێ'' و ''باڵامبۆ'' که هه‌رکامه‌یان هه‌زاران سه‌رباز و سه‌نگه‌ری بتۆنی و کاناڵ و جێگای سه‌ختی لێ هه‌ڵکه‌نرابوو ده‌ربێنێ، چوونکه پێشتریش ده‌یانجار هێرشیان کردبوو و تێکشکابوون، به‌ڵام ئه‌مجاره دۆستانی یه‌کیه‌تی زۆر به‌دڵنیاییه‌وه قسه‌یان ئه‌کرد و زۆریش دڵخوش بوون که حه‌تمه‌ن ناوچه‌ییکی به‌رین ''ئازاد '' ئه‌بێت و ئه‌وان ئه‌بنه حاکمی ( ساڵێک دواتر هه‌رکه ئه‌مقسانه‌م بیر ئه‌هاتنه‌وه قسه‌ییکی خوشی ک- فه‌تاح کاویانم وه‌بیر ئه‌هاته‌وه و له‌به‌ر خومه‌وه به‌وپه‌ڕی دڵبریندارییه‌وه نه‌م ئه‌توانی پێشی پێکه‌نینی خوم بگرم) به‌هه‌رحاڵ ئێمه به‌قسه‌ی دۆستانمان نه‌کرد، ژن و مناڵ و پیر و په‌ککه‌وته له‌وێ مانه‌وه و رۆژی ده‌ستپێکرانی شه‌ڕیش تازه کار له‌کار ترازابوو، نه‌ک ده‌ربازکردنی ئه‌و گشت خه‌ڵکه بێدیفاعه، به‌ڵکوو رزگاربوونی خوشمان که‌وته مه‌ترسییه‌وه و خه‌ریک بوو هه‌موو له‌به‌ین بچین و گه‌وره‌ترین کاره‌ساتی میژوی پێشمه‌رگه‌ی کوردستان له‌سه‌ر ئێمه تۆمار بکرێ )).\nپێشمەرگەكانی یەكێتی لە هەوڵەكانیان بەردەوام دەبن بۆ قەناعەت پێ هێنانی حدكا بۆ چۆڵكردنی ناوچەكە (( تێبینی: نابێت لە یادمان بچێت حدكا لەو كاتە لە ناوچەكە بارەگای گەورەی هەبوو بەتایبەتی لە ناوچەی سنووری نەوسوود, كۆماری ئیسلامی بەهەموو شێوەیەك هەوڵی دەدا لەو ناوچەیە دەریان بكات , بەهۆی پەیوەندی ینك و ئەو لایەنانە لە گەڵ ئێران ,دەشێت ئەو هەوڵانە وەك فێڵێك بۆ چۆڵكردنی ناوچەكە سەیر كرابێت و بە پڕۆژەی كۆماری ئیسلامی زانرابێت)) و بەڕێز شەوكەت حاجی مشیر بەم شێوەیە درێژەی پێ دەدات (( دوای چوار ڕۆژ جارێكی تر وەفدێكی ترمان چووینەوە بۆ لایان كە ئەمجارەیان "شەوكەت حاجی مشیر+مامۆستا ساڵەح قادر+ قادر كۆكۆیی+ محەمەد حەمە سەعید"بووین و چووینە بارەگاكانیان لە "دەرە توێ" هەموو لێپرسراوەكانیان كە لەوێ بوون لە گەڵمان دانیشتن و دوو ئەندامی كۆمیتەی ناوەندییان كە " مەنسور ڕەشید هەورامی + كاوەی بارامی "بوون لە گەڵ "محەمەدی وەلەد بەگی "دا ئەمجارەیان زۆر بە جدیتر پێمان ووتن برایان تكامان وایە بە گوێمان بكەن و ئەم سنورە چۆڵ بكەن بۆ ماوەیەك خراپ نییە با دوا ڕۆژ توشی زیان نەبین هەمو لامان . ئەگەر باوەڕیش ناكەن پەیوەندی بكەن بە سەركردایەتی خۆتانەوە چونكە ئەوان ئەتوانن پەیوەندی بكەنبە سەركردایەتی یەكێتی و باشتر باوەڕ ئەهێنن- كارەساتی كیمیابارانی هەڵەبجە بەهاری 1988- شەوكەت حاجی مشیر,ل107 )) .\nكاك شەوكەت دان بەو ڕاستییەدا دەنێت كە بەو هەموو تەم و مژو دەر نەخستنی ڕاستی و دڵنیا نەبوون لە یەكتری و گومانەوە, نەیان توانییووە قەناعەتیان پێ بێنن لە مەترسی پەلامارەكە ((هەموو ئەو هەوڵ و كۆششەی دامان لەگەڵ "دیموكرات و كۆمەڵەدا" " هەرچەندە هەوڵەكەیان لە گەڵ كۆمەڵە تەنها ناردنی نامەیەكی نادیارە"بە هیچ شێوەیە باوەڕیان پێ نەكردین و هێز و ماڵ و مناڵیان لەو سنورە دوور نەخستەوە ئەمەش لەبەر چەند هۆیەك بوو:\n4- وەك پێشتر باسمان كرد "500"پێشمەرگەی شەڕ كەریان بە باشترین چەكەوە لە سنورەكەدا بوو , جگە لە هێزی بەرگری و لایەنگری حیزب كە نزیكەی 250-300 كەس چەكداریان هەبوو. هەموو شاخە بەرزەكانی دەورو پشتی خۆشیان گرتبوو قایمیان كردبوو, زاتا زۆر باوەڕیان بە خۆیان بوو ئەگەر ئێران هێرش بكاتە سەریان ئەی شكێنن, جگە لەوەش باوەڕیان هەبوو كە هێزی ینك لە گەڵ هێزی ئێران ناچنە سەریان و شەڕیان ناكەن.\nنەك تەنها لایەنە سیاسییەكان , بگرە لە لایەكی دیكەوە كۆنترۆڵی جوڵەی خێڵەكانی ناوچەكەشیان كردووە (( لە پێشدا هەوڵماندا"حیزبەكانی دیموكرات و كۆمەڵە"ی ئێران تێ بگەیەنین سنوورەكە چۆڵ بكەن و بەڵێنمان پێدان ئەم جموجۆڵەی بە هیواین لەم سنورەدا دژی ئەوان نابێ بەمەرجێ بە گوێمان بكەن و هاوكاریمان بكەن. داواشمان كرد ئەو ماوەیەی ئێمە پێویستمان بەو سنورە هەیە با خەڵكی ئەوان لەو ناوەدا هاتووچۆ نەكات.لەو لاشەوە بۆ عەشیرەتەكان لە چەندین شوێن پاسەوانمان دانا ناوچەكە كۆنترۆڵ كەین و نەهێڵین هاتووچۆی تێدا بكرێ بۆ ئەوەی هەواڵەكانمان دەرنەچێ لەو عەشیرەتانەی سنوورەكە پێك هاتبوون لە "ایناخی+امامی+كڵاشی+باوەجانی+بەلەبزانی+تاو گۆزی"كارەساتی كیمیابارانی هەڵەبجە بەهاری 1988- شەوكەت حاجی مشیر ل113 )).\nئێمە بۆ ئەوەی چارەسەری كەم تەرخەمی "دیموكرات"بكەین .دوو دەفتەر وەرەقەی خۆمانمان بە "مۆری تیپی11ی هەورامانی ینك"مۆر كرد و ئامادە كرد, كە ئەگەر هەر لایەنێك و كەسێكی كوردی ئێران ی لە كاتی شەڕەكەدا ڕووبكەنە لێپرسراوەكانمان بۆ داوای یارمەتی یەكسەر وەرەقەی بۆ بكرێ بۆ ئەوەی تووشی گرتن و دەردی سەری نەبێ . بە پێی ڕێككەوتنامەكەی نێوان ئێمەو نوێنەرانی حكومەتی ئێران كە لە كرماشان بڕیاریان لەسەر دابوو, پێشتر واشمان كرد كە هەموو بەرواری كۆنی لێ بدرێت بۆئەوەی "حیسابی"بۆ بكرێت كە لە كۆنەوە ئەو كەسە بڕیاری خۆی داوە, ئەم وەرەقە مۆركراوانەمان دابەش كرد بەسەر لێپرسراوی رەِتلەكان و بارەگاكانی ناوچەكەدا بەشێكمان نارد بۆ ناو شار لای ڕێكخستن بێت بۆ هەمان مەبەست-كارەساتی كیمیابارانی هەڵەبجە بەهاری 1988- شەوكەت حاجی مشیر ل120 )), ئیتر نازانرێت ئەو كاغەزە مۆركراوانە دواتر بەكار هاتووە یان نا ؟, هیچ كەسێكی رۆژهەڵاتی وەریگرتووە ؟.\nكە گەیشتنە ڕۆژە ڕەشەكە , كە كار لە كار ترازا , هیچ پێشمەرگەیەكی ڕۆژهەڵات ئەو نامە مۆردارانەیان نەبینی . هەرچەندە لە گۆڤاری لڤیندا بەرپرسێكی یەكێتی كە ناوی دیاری نەكراوە, وا قسە دەكات كە ئەو كاغەزە مۆردارانەیان داوە پێیان ((گۆڤاری لڤین لە ڕاپۆرتێكی شیكاریدا لە ژێر سەر دێری "ئەو هەڵە ستراتیژییەی كیمیابارانی لێكەوتەوە"ڕاپۆرتی یاسین ڕەسوڵ عوسمان , بەم شێوەیە ئاماژە بە كێشەی ئەو تێكۆشەرانە دەدات, بەوەی كۆماری ئیسلامی لە پەلاماری هەلەبجە جگە لە ئێراق بە دوای لێدانی ئەوانیشەوە بوووە و بۆ ئەم مەبەستە جاشی بۆ پەلاماریان هێناوە, لە ڕاپۆرتەكەی لڤیندا هاتووە: "... بە وتەی بەرپرسێكی ینك شەوی پێش دەستپێكردنی ئۆپەراسیۆنەكە سێ بەرپرسی ینك لە گوندی هەوارە كۆن چوونەتە لایان(دیموكرات) و لە نیازی ئێران ئاگاداریانییان كردوون, دیموكراتەكان ڕێگەی شەڕو بەرگرییان هەڵبژارد و پاشان داوای چەند بەڵگەیەكی مەرەخەسیان كردووە, تا لە تەنگانە وەك هێزە كوردەكانی باشوور بەكاریان بهێنن...... )).\nبەڕێز محەمەدی حاجی مەحموودیش لە یاداشتەكانی خۆیدا, بەم شێوەیە بەسەرهاتی ڕۆژە سەختەكانی ئەو تێكۆشەرانەمان بۆ دەگێڕێتەوە (( ... كاك شەوكەت و كاك حامید ووتیان ئێران دەزانێ هێزی دیموكرات لەو ناوەیە و ئێستا هەرچی بەسیج و كوردی لای پاوە و جوانڕۆ هەیە هێناویانە بۆ ئەوەی بیانناسن و ئەگەر بگیرێن دەبێتە عەیبەیەكی گەورەو ئابڕومان دەچێت ووتیان ئێمە هیچمان پی َناكرێت و مەسئولەكانیان لە عەبابەیلێ لە (2-3) جێگا شاردومانەتەوە, من لە ڕۆژی 21-3-1988 دوای نیوەڕۆ ڕۆیشتمە عەبابەیلێ لە ژێرزەمینێكدا بون هەموویان نزیكەی (25) كەس لە مەسئولەكانیان لەوێ بوون زۆر وەزعیان خراپ بوو زۆر ناڕەحەت بوون گلەییان لە كاك شەوكەت و یەكێتی كرد كاك شەوكەت پێی وتوون هیچ چارەیەك نییە یا شەڕ بكەن تا دەكوژرێن یا تەسلیم بن بە ئێران ئەگەر خێزانەكانیان تەسلیم بێت هیچیان لێ نایات یا بۆیان دەبەنە سەردەشت یەكێتی من كە چووم هەندێك دڵخۆشیم دانەوەو ووتم هەوڵ دەدەم كە هیچ تان تووش نەبێت ووتیان (900) كەسین ووتم با (2) هەزار كەسیش بن لەوانە كاك موزەفەری میتران ئەندامی سەركردایەتی دیموكراتی ئێران و زۆری كەش بوون كاك كەماڵ دشەیی لە هۆڵە بەگیەكان جیهازێكی بی سیمی هێنا ووتی دكتۆر قاسملو دەیەوێت قسەت لەگەڵ بكات و سوپاست بكات من یەكسەر ئەوەم وەبیر هاتەوە جارێك لای واوان و لە مەقەڕی مەكتەبی سیاسی دیموكرات دكتۆر قاسملو بە كاك ڕەسوڵ و دكتۆر محمود و برادەرانی ئێمەی وتبوو حمەی حاجی محمود سەربەخۆو لەسەرحیسابی كورد پەیوەندیەكی توند و تۆڵی لەگەڵ ئێران لە سنوری مەریوان دامەزراندوەو برادەرانی ئێمەی ئیحراج كردبوو كاك ڕەسوڵ وتبوی ئێمە خۆمان ئاگادارین لە پەیوەندییەكانیان یەكسەر ئەو قسەیەم وەبیرهاتەوە ووتم كاك كەماڵ سڵاوی لێبكە چونكە جیهازەكان هەموو كۆنترۆڵ بون ووتم ئێمە كوردین و لە هەموو ناخۆشیەك لەگەڵ میلەتی خۆمانین لە هەر جێگایەك هەبێت لەناو ژووەكە هەموویان دەستیان دەكرد بە پشتێنەكەمدا لە ناو عەشائیری ئەو مەعنای ئەوەیە كە ڕجا دەكەین دكتۆر قاسملو بە جیهازەكە هاواری دەكرد دەیوت حیزبی دیموكرات مردن و زیندوبونەوەی بە دەستی كاك مەحمودی حاجی محمەدە ئیتر منیش (2-3) پێشمەرگەی خۆمم نارد مەلا فائیق و چەند كەسێكی تر بە سەیارەكانی خۆمان هەموو مەسئولەكانیان لە گۆمە لار و خورماڵەوە لە بەری هێلان پێ وە و لە ناو هەموو سوپای پاسداران و جەیشی ئێرانەوە گەیاندە مەقەڕەكانی سورێن لە میری سورەوە بۆ شەوی دوایی كاك شەوكەت و كاك حامید هێزەكەی دیموكراتیان گەیاندبووە نزیك خورماڵ لەوێ تەسلیم بە برادەرانی ئێمەیان كردبوو ( ڕۆژمێری پێشمەرگەیەك – محمد حاجی محمود – بەشی سێ یەم – ل117-118).\nكاك حاتەم مینبەری لە بەشی دووی یاداشتەكانیدا "لە پەراوێزی خنكانی هەڵەبجەدا" دەڵێت: ((سپای ئێران به‌ره‌و سه‌ید سادق و شانه‌ده‌ری له حاڵی پێشڕه‌وی دابوون و رادیۆ تاران مزگێنی گیرانی سلێمانی به بیسه‌رانی ئه‌دا؛ نێوان هه‌ڵه‌بجه و به‌ره‌کانی پێشه‌وه‌ی شه‌ڕ زیاتر له سی (30) کیلۆمه‌تر ده‌بوو، واتا ئێمه و خه‌ڵکی هه‌ڵه‌بجه زیاتر له سی کیلۆمه‌تر له پشته‌وه‌ی به‌ره‌ی شه‌ڕ له گه‌مارۆدا و سه‌رگه‌ردان سه‌عاتمان بۆ رووداوی چاوه‌ڕوانکراو ئه‌ژماردن. ئه‌گه‌ر هێزه‌کانی ی.ن.ک و پ.د.ک بیانویستبا ئه‌یانتوانی پێشی خه‌ڵک به‌رده‌ن و لانیکه‌م له‌شار چووبانایه ده‌ره‌وه تا ئه‌گه‌ر شار بۆمبارانیش کرا خه‌ڵک نه‌کوژرێ؛ به‌ڵام ئه‌وان له‌لایه‌ک فریوی فروفیشاڵی ته‌بلیغاتی ئێرانیان خوارد و له‌لایکیتره‌وه دڵڕه‌شی سه‌دام و به‌عسیان به‌که‌م گرت، تا ئه‌و به‌ڵایه به‌سه‌ر خه‌ڵکی هه‌ڵه‌بجه و خورماڵ و سیرواندا هات.\nلاپەڕەكانی ئەو ڕۆژگارە پڕە لە خیانەت و مرۆڤ فرۆشتن, پڕە لە دەڵاڵی كردن بەسەری براكانەوە, با بزانین كاك حاتەم لە بەشی سێیەمی یاداشتەكانیدا چۆن باسی لاپەڕەیەكی ناشرینمان بۆ دەگێڕێتەوە,ئەو لاپەڕەیەی لە باشووردا لە سەردەمی ئەنفالدا دەیان كەلەسەری بردەوە بۆ ئەنفالچییەكان, پێویستە كاك حاتەم ئەو كەسە دیاری بكات, دەنا ئۆباڵی مێژوو لێی نابورێت((رۆژیک پاش شیمیایی بارانه‌که ''موحسین ره‌زایی'' فه‌رمانده‌ی سپای پاسدارانی ئێران، خوی هاتبووه هه‌ڵه‌بجه و کێشه‌ی ئێمه‌ی له‌گه‌ڵ به‌رپرسانی یه‌کیه‌تی نیشتمانی کوردستاندا باس کردبوو، ئه‌وانیش که‌سێکیان بۆ لاێ ئێمه نارد و وه‌زعه‌که‌یان له‌گه‌ڵدا باس کردین، یه‌کێک له به‌رپرسانی ی.ن ک پێشنیاری کردبوو که ئێمه بچینه هه‌ڵه‌بجه و له چه‌ند ماڵی به‌رزدا که به "شۆقه سپیه‌کان" به ناوبانگ بوو خومان حه‌شار ده‌ین و ئه‌و به‌ڕێزه قه‌ولیشی دابوو که ئه‌گه‌ر ئێرانییه‌کانیش بزانن کاریان پێمان نابێ! دیاره ئه‌مه پلانێکی خاوی ئه‌و به‌ڕیزه و ''براده‌ر ره‌زایی'' بوو تا هه‌موومان له‌و ماڵانه که‌ن و دوایه به به‌رنامه بێنه سه‌رمان و بێزیان له به‌ینمان به‌رن، بۆیه ئێمه قه‌بووڵمان نه‌کرد. ئێواره‌که‌ی هه‌لیکۆپته‌رێکی ئێران نزم نزم هات به‌سه‌رماندا فڕی و ئه‌وانه وه‌ک من چاویان کز نه‌بوو ئه‌یان وت به کامێرای ڤیدیۆ فیلمیان لێ گرتووین، ئێمه به‌یه‌ک فیشه‌ک ئه‌مان توانی ئه‌م کۆپته‌ره‌ی دژمن بخه‌ینه خواره‌وه به‌ڵام ئه‌م کاره وه‌ک درۆخاندنی هێلانه‌ی زه‌رده‌واڵه وابوو، پاش چه‌ن ده‌قێقه هه‌زاران سه‌ربازی ئێرانیمان وه‌سه‌ر ده‌گه‌ڕان و تووشی شه‌ڕیکی نه‌خوازراو ئه‌بووین.\nپێویستە كاك حاتەم پیاوی نەخشەی شوقە سپییەكان ئاشكرا بكات , دیارە لاپەڕەكان هەموو ڕەش نین, مرۆڤە خاوەند باوەڕەكانیش جێگەی ستایشن, كاك حاتەم لە بەشی پێنجی یاداشتەكانیدا, بەم شێوە باسی ڕۆڵی كۆمەڵێك لە تێكۆشەر دەكات و دەنووسێت ((سه‌رئه‌نجام لای ئێواره هه‌روه‌ک رۆژی پیشوو به هاوکاری حه‌مه‌سیاسی و هاوڕێیانی له سه‌فێکی رێک و پێک دا به‌ره خورماڵ به بناری کێوه‌کان دا که‌وتینه‌ڕی، هێشتا نیوسه‌عات رێگامان نه‌بڕیبوو له‌سه‌ر جاده‌ی ته‌وێڵێ - هه‌ڵه‌بجه تووشی ستوونێکی سپاێ ئێران بووین! یه‌کیه‌تییه‌کان چوونه پێشی سپاکه‌ی ئێران، داوایان لێکردن رێگامان بده‌ن و وتیان ئێمه هێزی یه‌کیه‌تین و ئه‌چین بۆ میری سوور! ئێرانیکانیش بێ گیر و گرفت رێگایان بۆ کردینه‌وه و به نێوان ستوونه‌که دا تێپه‌ڕین و درێژه‌مان به رێگا دا، نزیکه‌ی سێ سه‌عاتێک روویشتین، به‌ناو ده‌یان دۆڵ و چه‌ندین چۆم دا تێ په‌ڕین و به‌رپرسان هه‌ر هاواریان ئه‌کرد که ئاو نه‌خوه‌نه‌وه ئاوه‌که '' مه‌سموومه'' به‌ڵام پێشمه‌رگه‌ی ماندووی تینووی هێز لێبڕاو که‌ی گوێ له‌م هاوارانه ئه‌گرت! چه‌ندین که‌سم بینین مشتیان پڕ ده‌کرده ئاوو و دوای خواردنه‌وه‌ی ئه‌یانوت ئاو چۆن '' مه‌سمووم ئه‌وێ''.\nیۆست هەلتەرمان بەمشێوەیە ئەو گەشتە سەختەی دیموكراتەكان دەگێڕێتەوە لو ڕۆژە ڕەشە پڕ لە خیانەتەدا (( كوردە ئێرانییەكان دوو ڕۆژ شەڕیانكرد لەگەڵ ئەوانەی پەلاماریان دان و تەنها 3 پیاویان لە دەستدا و دوا جار بەرەو خورماڵ پاشە كشەیانكرد, لەوێوە مەفرەزەیەكی ینك كەوتنە تەك جەنگاوەرەكان و خێزانەكانیان بۆ پارێزگارییان لە گەشتێكی مەترسیداردا وماوەی سێ ڕۆژ بەڕێوە بوون تەنها بە شەو ڕێیان دەكرد, بە درێژایی زنجیرە شاخ و بە دەوروپشتی ڕەبایەی تازە دامەزراوی ئێراندا و بەسەر هێڵی بەرەدا , لە نزیك شارۆچكەی سەید سادقەوە, گوزەركردن بە ناوچەكەدا زۆر سەخت و دژوار بوو, چونكە بە خەستی مینڕێژ كرابوو. پێشمەرگەكانی ینك بەو هۆیەوە كە چەند ساڵ بوو نەچوبوونە ئەو ناوچەیە, شارەزای ئەو شوێنانە نەبوون كە مەترسیدار بوو, هەر چۆنێك بوو سێ جەنگاوەری حدكا بە مین بریندار بوون لە كاتی كشانەوەیاندا, بەڵام پێش ئەوەی بپەڕنەوە بۆ بەری عێراق , بە بێتەل سەركردەكانی خۆیان لە بۆلێ, بە چیای قەندیلەوە, ئاگادار كرد و داوایان لە سەركردەكانیان كرد بە فەرماندەكانی عێراق بڵێن لە سەید سادق لە كاتی تێپەڕینی ئەماندا تەقە نەكەن –كارێكی ژەهراوی ,یۆست هلتەرمان ,كۆمپانیای ئاوێنە,ل256 )).